Peruntukan RM80 juta bina baharu Loji Rawatan Air Daerah Song

KUCHING: Cadangan untuk melaksanakan pembinaan Loji Rawatan Air di daerah Song yang baharu sudah dikemukakan untuk dilaksanakan di bawah Rancangan Malaysia Ke-12 (RMK-12).

Menurut Timbalan Menteri Utiliti dan Telekomunikasi (Utiliti) Sarawak, Datuk Dr Abdul Rahman Junaidi, projek pembinaan tersebut yang berjumlah RM80 juta akan memberi manfaat kepada 1,895 isi rumah di daerah Song dan kawasan sekitarnya.

“Pembinaan loji rawatan air baharu berkapasiti 20 juta liter sehari, pembinaan sebuah tangki simpanan air aras tinggi (high level water tank), pembinaan muka sauk air mentah (raw water intake), sebuah stesen pam penggalak yang baharu (booster station) dan kerja-kerja penyambungan paip agihan.

“Anggaran kos projek ini adalah sebanyak RM80 juta dan kita jangkakan apabila siap nanti akan memberi manfaat kepada 1,895 isi rumah di daerah Song dan juga kawasan di sekitarnya,”katanya.

Beliau berkata demikian semasa menjawab pertanyaan ADUN Katibas, Lidam Assan dalam Persidangan Dewan Undangan Negeri (DUN) Sarawak hari ini.

Dalam pada itu, katanya, projek bekalan air luar bandar yang akan dilaksanakan bagi kawasan Kapit, Song dan Kanowit adalah sebanyak RM149 juta.

“Pemasangan paip-paip mile steel cement line pipe (MSCL) bersaiz 500 milimeter, sepanjang 70km. Pembinaan tangki simpanan air paras tinggi, pembinaan sebuah stesen pam penggalak yang baharu dan kerja-kerja berkaitan projek ini.

“Anggaran kos projek ini untu dilaksanakan oleh Kementerian Pembangunan Luar Bandar (KPLB) sebanyak RM149 juta,”katanya.

Oleh NUR AIN OTSMAN

See author's posts


GPS sedia pelbagai program bantuan

SPAOH: Kerajaan Gabungan Parti Sarawak (GPS) menyediakan pelbagai jenis program bantuan, peningkatan diri dan menjana pendapatan untuk rakyat.

Timbalan Ketua Menteri, Datuk Amar Douglas Uggah berkata, program ini dapat membantu rakyat untuk meningkatkan taraf hidup masing-masing.Beliau berkata demikian ketika melancarkan Program Jangkauan Masyarakat Jabatan Pertanian (AgriCOP) di Rumah Enteri Lengkoi di Samu, Paku dekat sini, semalam.

Katanya, sebahagian besar bantuan dan program diarahkan untuk membantu mereka yang berada di kawasan luar bandar di negeri ini.“Ini pada dasarnya adalah aktiviti berasaskan pertanian moden yang merangkumi subsidi, bahan dan input teknikal.

“Ada modal awal atau pemberian, subsidi dan bantuan untuk mengurangi pengaruh kejatuhan harga komoditi atau musim landas.

“Satu lagi program baru-baru ini yang patut disebut ialah Kad Emas Kenyalang (KGC) untuk warga emas menikmati keistimewaan dan potongan harga di premis perniagaan yang terlibat.

“Terdapat juga bantuan belas kasihan kematian sebanyak RM3,000 yang boleh dituntut oleh saudara terdekat pemegang KGC.

“Saya diberitahu sekitar 1,191 dari 1,339 permohonan KGC di kerusi Bukit Saban diluluskan,” ujarnya.

Pada masa sama, Uggah menggesa lebih banyak warga emas untuk memohon kerana kad tersebut mempunyai lebih banyak kebaikan.

Mengulas lanjut, Uggah menambah Jabatan Kebajikan Masyarakat (JKM) juga menawarkan insentif bagi ibu yang melahirkan anak dan bantuan selepas bersalin.

“Kemudian, kita mendapat bantuan dari Unit Untuk Hal Ehwal Agama Lain atau UNIFOR yang sangat baik untuk membantu membiayai pembinaan, pembaikan atau pengubahsuaian rumah ibadat yang berbeza.

“Semua ini menunjukkan bahawa GPS adalah kerajaan yang paling prihatin untuk rakyat Sarawak.

“GPS memberikan komitmen tinggi dalam melindungi hak dan kepentingan negara.

“Oleh itu, GPS layak diberi mandat untuk memimpin negeri ini (Sarawak) lagi setelah pilihan raya negeri (PRN) akan datang.

“Sokong semua calon GPS. Lupakan pembangkang kerana mereka hanya mampu menyebarkan dusta dan membuat janji manis,” katanya.

Mengenai AgriCOP, Uggah memberitahu bahawa ia adalah program pertanian moden yang ditawarkan oleh Jabatan Pertanian kepada masyarakat.

“Sila bercakap dengan pegawai kami dalam program menarik bagi anda,” kata Uggah.

Pada majlis itu, Uggah mengumumkan persetujuan 17 unit pertanian fertigasi untuk rumah panjang 38 pintu yang berusia hampir 97 tahun.

Sementara itu, Ahli Parlimen Betong, Datuk Robert Lawson Chuat dalam ucapannya berkata, AgriCOP kini sangat popular di kalangan penduduk luar bandar.

“Ini memberi mereka maklumat yang diperlukan menceburi sektor pertanian moden.

“Ia sangat bermanfaat bagi komuniti petani,” katanya.

See author's posts


Agih makanan untuk petugas barisan hadapan

Cheryl Law

KUCHING: Menteri Kebajikan, Kesejahteraan Komuniti, Wanita, Keluarga dan
Pembangunan Kanak-Kanak (KWKPK), Dato Sri Fatimah Abdullah turun padang
meninjau pengagihan makanan kepada petugas di barisan hadapan.

Ditemani Setiausaha Tetap KWKPK, Pemangku Pengarah JKM dan Pemangku Residen
Bahagian Kuching dan Dr Cheong, beliau meninjau pengagihan makanan kepada
petugas di barisan hadapan itu di Kompleks Belia dan Sukan, Jalan Tun Ahmad
Zaidi Adruce di sini.

Bercakap kepada pemberita kemudian, beliau berkata sebanyak 300 bungkus
makanan disediakan untuk petugas di barisan hadapan Hospital Umum Sarawak
(HUS), OMC, RELA, Polis Diraja Malaysia (PDRM) dan kakitangan Kementerian Belia
dan Sukan (KBS).

Beliau berkata, jumlah kakitangan di barisan hadapan yang bertugas di
seluruh Sarawak setakat ini ialah seramai 9306 orang.

“Saya percaya bilangan ini akan bertambah. Ada kakitangan di barisan
hadapan yang belum dapat makanan hari ini sebab agensi berkaitan masih dalam
proses mencari pembekal.

“Kualiti, kuantiti, kebersihan, keselamatan makanan serta keupayaan
pembekal makanan perlu diambil kira,” katanya.

Dalam pada itu, Fatimah serta pasukannya turut melawat Kozi Square dan
berjumpa dengan Pengurus makanan dan minuman yang membekal makanan berkenaan.

Fatimah memberitahu, pemiliknya, Stephen Wong membekalkan makanan dibungkus
kepada kakitangan perubatan sebagai tanggungjawab sosial korporat dengan 200
bungkus untuk makan tengah hari, 200 bungkus untuk makan malam tiga kali
seminggu.

“Selain itu, beliau juga menawarkan hotelnya sebagai tempat berehat bagi
pasukan perubatan secara percuma,” katanya.

See author's posts


Petai berbau tapi banyak khasiat

Ada orang memang pantang nampak petai, terus terbuka selera.

Tapi ada orang yang langsung tak boleh makan petai dek kerana baunya.

Sebut sahaja petai , pasti ada yang terus memikirkan tentang bau nafas yang kurang menyenangkan apabila kita menikmatinya.

Bagi penggemar setianya, semua itu tiada masalah.

Selepas makan petai, mulut atau nafas menjadi bau dan  menyebabkan air kencing berbau.

Itulah mengapa sebahagian  orang tak menyukai petai atau nama saintifiknya ‘Parkia Specocia”.

Meskipun terkenal kerana baunya, petai menjadi salah satu makanan digemari ramai orang tidak kira bangsa.

Selain dimakan mentah, direbus dan dibakar, petai juga boleh dimasak dengan pelbagai jenis masakan yang pastinya menyelerakan misalnya sambal petai ikan bilis, sambal petai sotong, sambal petai udang dan nasi goreng petai.

Di sebalik bau itu, petai mempunyai banyak khasiat dan vitamin jika dimakan secara sederhana.

Menerusi perkongsian di laman media sosial Facebook Kementerian Kesihatan Malaysia (KKM) petai mempunyai kandungan vitamin C yang tinggi.

Ia dapat meningkatkan sistem imuniasi badan dan juga bersifat anti oksida.

Selain itu, kandungan kalium mampu  mengawal keseimbangan air dalam badan dan membantu pelancaran fungsi jantung anda.

KKM turut berkongsi cara menghilangkan bau petai dengan  hanya minum air kopi, teh tanpa gula, berkumur dengan air garam atau mengunyah beras.

Jadi, penggemar-penggemar  petai,inilah manfaat yang anda boleh dapat daripada memakan petai.

Oleh LIONG CHAI LING

See author's posts


Calon Speaker Dewan Rakyat sudah dikenal pasti

KUALA LUMPUR: Calon untuk dilantik sebagai Speaker Dewan Rakyat yang baharu telah dikenal pasti, dedah Ketua Whip Gabungan Parti Sarawak (GPS) di Parlimen Datuk Seri Fadillah Yusof.

Tanpa menamakannya, Fadillah hanya memberi bayangan bahawa calon berkenaan bukannya seorang Ahli Parlimen dan hanya tersenyum apabila ditanya sama ada calon berkenaan juga dari Sarawak.

“Saya tak mengatakan siapa bakal penggantinya, yang pasti bakal penggantinya orang yang berkelayakan, orang Malaysia,” katanya dalam sidang media selepas Majlis Penyerahan Sijil Kontraktor Penyiap kepada 39 kontraktor di sini semalam.

Pada Ahad lepas, Tan Sri Mohamad Ariff Md Yusof mengesahkan telah menerima usul mencadangkan supaya khidmat beliau sebagai speaker Dewan Rakyat ditamatkan.

Menurut Mohamad Ariff,  turut diterima adalah usul mencadangkan supaya khidmat Nga Kor Ming sebagai timbalan speaker juga ditamatkan.

Fadillah yang juga Menteri Kanan Infrastruktur dan Menteri Kerja Raya berkata, GPS menyokong apa yang telah diputuskan Perikatan Nasional (PN) Kerajaan Persekutuan dan yakin Perdana Menteri Tan Sri Muhyiddin Yassin mempunyai asas kukuh dalam mengusulkan pertukaran kedua-dua pemegang jawatan berkenaan.

“Jadi kita akan sokong usul itu, dah kenal pasti siapa bakal pengganti dan kita akan melihat apa yang akan berlaku di Parlimen pada 13 Julai nanti,” katanya.

Mengenai Pilihan Raya Negeri Sarawak, Fadillah berkata pihaknya bersedia menghadapinya pada bila-bila masa namun tarikhnya terserah kepada Ketua Menteri Datuk Patinggi Abang Johari Tun Openg.

“Untuk kita di Sarawak kita bukan bekerja untuk pilihan raya kita bekerja untuk rakyat dan kita bersedia pada bila-bila masa pilihan raya itu akan diadakan,” katanya. – Bernama

See author's posts


Kerajaan pertingkat fasiliti kesihatan

PUTRAJAYA: Menjangkakan wabak COVID-19, yang melanda
dunia sekarang dengan Malaysia tidak terkecuali akan mengalami keadaan lebih
sukar, mendorong kerajaan untuk meningkatkan kapasiti ujian saringan dalam
skala lebih besar bagi membendung penularan wabak ini di negara ini.

Perdana Menteri Tan Sri Muhyiddin Yassin berkata,
tindakan itu termasuklah ujian secara besar-besaran khususnya di kawasan yang
berisiko tinggi.

“Kerajaan menjangkakan kes-kes baharu akan terus
dicatatkan dalam masa yang terdekat. Oleh itu, Kementerian Kesihatan telah
melakukan persiapan. Ini termasuk menyediakan 3,585 katil di 34 buah hospital
di seluruh negara untuk menerima pesakit COVID-19.

“Pada masa ini, 34 peratus daripada kapasiti katil
hospital telah digunakan, dengan baki 66 peratus lagi yang masih boleh
menampung pesakit.

“Jika berlaku pertambahan jumlah kes positif COVID-19
melebihi kapasiti yang ada di hospital, beberapa tempat telah dikenal pasti
untuk dijadikan pusat pengasingan dan kuarantin sementara,” katanya dalam
Perutusan Khas yang disiarkan menerusi televisyen tengah semalam.

Muhyiddin berkata, usaha akan terus dibuat untuk mencegah
penularan COVID 19 sehinggalah wabak itu dapat dibendung dengan cara memutuskan
rantaian jangkitan sepenuhnya.

Menegaskan bahawa pergerakan orang ramai mesti terus
dikawal, beliau berkata strategi kerajaan ialah untuk mencari, menyaring,
mengasing dan merawat pesakit COVID-19.

“Strategi ini akan berjaya sekiranya orang ramai tidak terdedah kepada jangkitan virus ini menerusi pergaulan harian.- Bernama

See author's posts


Bursa Malaysia ditutup rendah hari keempat berturut-turut

KUALA LUMPUR: Bursa Malaysia meneruskan penurunannya ditutup rendah bagi hari keempat berturut-turut hari ini dengan indeks petunjuk pasaran mencecah paras terendah baharu bagi tahun ini apabila para pelabur menjual saham mereka.

Pada 5.00 petang, FTSE Bursa Malaysia KLCI (FBM KLCI) turun sebanyak 7.21 mata, atau 0.52 peratus kepada 1,373.36 daripada paras penutup 1,380.57 pada Rabu.

Indeks petunjuk pasaran itu dibuka tinggi naik 4.29 mata kepada 1,384.86, sebelum menyusut semula pada sesi pertengahan tengah hari.

Ia diniagakan antara paras intra hari terendah pada 1,372.57 dan paras intra hari tertinggi pada 1,385.07.

Di keseluruhan pasaran, kaunter rugi mengatasi kaunter untung sebanyak 521 berbanding 321, manakala 353 kaunter tidak berubah, 1,151 tidak diniagakan dan sembilan yang lain digantung.

Jumlah dagangan meningkat kepada 2.03 bilion unit bernilai RM1.69 bilion daripada 1.85 bilion unit bernilai RM1.56 bilion pada Rabu.

Naib presiden penyelidikan ekuiti Rakuten Trade Sdn Bhd Thong Pak Leng berkata, FBM KLCI kekal negatif selepas dagangan lengang yang disebabkan oleh ketiadaan pemangkin belian.

“Bagaimanapun, kami percaya FBM KLCI berada dalam situasi terlebih jualan yang melampau.

“Oleh itu, kami berpandangan mungkin aktiviti membeli saham berharga rendah akan muncul dan melonjakkan indeks petunjuk pasaran tinggi sedikit dalam jajaran 1,370 -1,390 menghala ke hujung minggu,” katanya kepada Bernama.

Thong berkata, pasaran utama serantau juga rata-ratanya ditutup rendah menjelang pengumuman data Indeks Harga Pengguna Amerika Syarikat (AS) apabila para pelabur bimbang inflasi ekonomi terbesar dunia itu masih lagi tinggi yang akan menyebabkan Rizab Persekutuan AS (Fed) menaikkan lagi kadar faedah dengan agresif.

Dalam kalangan saham wajaran tinggi, Maybank susut empat sen kepada RM8.47, Public Bank turun lima sen kepada RM4.17 dan Petronas Chemicals berkurangan 10 sen kepada RM8.45.

CIMB kekal tidak berubah pada RM5.30 manakala IHH Healthcare naik enam sen kepada RM5.60.

Dalam kalangan kaunter cergas, Top Glove naik 5.5 sen kepada 69 sen, MYEG turun sembilan sen kepada 79 sen dan Citaglobal jatuh 1.5 sen kepada 27 sen.

Supermax dan Careplus naik 6.5 sen setiap satu masing-masing kepada 77.5 sen dan 31.5 sen.

Di papan indeks, Indeks FBM Emas berkurangan 53.88 mata kepada 9,798.52, FBM 70 turun 98.22 mata kepada 11,841.14 dan Indeks FBMT 100 menguncup 57.03 mata kepada 9,546.98.

Indeks FBM Emas Shariah turun 54.09 mata kepada 9,767.54 dan FBM ACE berkurangan sebanyak 13.72 mata kepada 4,617.65.

Mengikut sektor Indeks Perkhidmatan Kewangan turun 60.45 mata kepada 15,863.32, Indeks Produk dan Perkhidmatan Perindustrian susut 0.73 mata kepada 168.51, Indeks Perladangan berkurangan 16.50 mata kepada 6,348.02 dan Indeks Tenaga jatuh 6.83 mata kepada 667.95.

Jumlah dagangan Pasaran Utama meningkat kepada 1.39 bilion saham bernilai RM1.51 bilion daripada 1.11 bilion saham bernilai RM1.37 bilion pada Rabu.

Jumlah dagangan waran berkurangan kepada 235.42 juta unit bernilai RM39.46 juta daripada 364.45 juta unit bernilai RM48.22 juta sebelumnya.

Jumlah dagangan Pasaran ACE menokok kepada 406.04 juta saham bernilai RM139.86 juta daripada 375.39 juta saham bernilai RM140.89 juta.

Kaunter produk dan perkhidmatan pengguna menyumbang 180.81 juta saham yang diniagakan di Pasaran Utama, produk dan perkhidmatan perindustrian (348.52 juta), pembinaan (34.88 juta), teknologi (168.28 juta), SPAC (sifar), perkhidmatan kewangan (63.95 juta), hartanah (123.75 juta), perladangan (13.94 juta), REITs (4.71 juta), dana tertutup (5,000), tenaga (93.79 juta), penjagaan kesihatan (276.28 juta), telekomunikasi dan media (38.37 juta), pengangkutan dan logistik (26.53 juta) dan utiliti (13.09 juta). – Bernama

See author's posts


NOVEL TERUTU JEMU AMBUN LEMAI

TUSUN KE-32

MIMPI TINGKIL NGELINADIA tekenyit angkat ari iya ti gali lalu duduk di atas peninduk iya. Iya gegining malik ke kanan, ke kiba sambil ngusuk mata sereta nutup mua iya enggau kedua-dua piak tapa jari iya. Iya muka nyawa iya lalu ngama-ngama ngeli anggus iya dalam petang.Ai chiru beteresit pansut nelu- sur pun bulu lalu ngemasahka mua iya. Dada iya ketap-ketap. Iya ngeliat ensepi tubuh tak enda nyamai. Tubuh dipusin ke kiba.Udah nya ke kanan. Tunjuk ba jari kiba ditarit, udah siti, siti. Tiap-tiap tunjuk semetak, Udah nya tunjuk jari kiba ditarit. Semua semetak. Pama agi asai. Kurang agi asai penat. Berapa minit iya enda nemu endur diri empu.Nadia ngesaika pua lalu nyuis lampu. Perening iya jam ba semak iya ke tinduk. Peda iya hari maya nya lalu pukul 2.30 dinihari. Pangan iya ke sama sebilik enggau iya bekalih laban penerang api tang enda dani.Baru Nadia ingatka diri ke benung di Kolej Matrikulasi di Wilayah Persekutuan, Labuan. Baru iya ingatka diri ke udah dia dalam sepuluh bulan ke udah. Iya muka nyawa sekali agi lalu ngeringikka ngeli iya ba mua cheremin. Peda iya nadai ga ngeli iya bisi rabang.

“Eh, apai iya dih! Mimpi nya tadi! Lapa aku tu jugau amat?” ku iya ngutuk diri empu sambil nyingkang jampat ngelawa mua penjan.Disilakka Nadia mimit tirai jenila. Angin chelap meresu masuk ke dalam. Menua di luar agi petang tegayam. Semina lampu ba kandang kampus kolej nya bisi ngenerangka mimit rampa menua kandang dia.Nadia ngalika diri baru nguji nindukka diri laban maya nya kelalu tumu alai iya angkat tang runding iya nyau mayuh-semayuh.Endang gaya, enti deka mindah, ati balat gagau. Nya alai nyau enda tentu ka tinduk. Anangka tu nyau bisi mimpi. Mimpi jai. Iya setengah-setengah ngigau.

PENGINGAT SEBEDAUNAMPUNG PELAJAR

Nadia selalu teingatka mimpi iya tadi. Iya nguji ngelimpangka pengingat ti ngasuh ati iya tusah nya. Jam nya pengingat bukai berebut-rebut tama ngagai runding iya. Ripih utai ke nyadi sebedau iya ke diterima masuk ngagai Kolej Matrikulasi nya suba enselit masuk.Iya enggau indai iya pulai ari menua ulu mai penyinu, pengirau enggau pengalit ati. Sinu ketegal gaya pengidup ini enggau aki iya di Nanga Tekalung. Nadia irau, keterubah, iya bedau nemu diri pas enggau manah ba peresa SPM. Kedua, enti iya pas, iya deka nampung pelajar tang iya suntuk belanja dikena nangkup ungkus besekula. Nambahka pengirau nya, Nadia udu alit ati berundingka pengelesap sapit indai iya Ijah ti dianggap aki iya udah mati. Ba runding iya, enda patut indai biak Ijah udah mati. Tentu iya udah betukar nama.

NYADI PENGAJARSEMENTARA

Nadia udah nya ingatka pengaga ati iya nerima surat tawaran nyadi Guru Sandaran Tidak Terlatih di SRK Batang Ai. Iya ngeriput diri ke sekula udah bekau Hari Krismas.Iya nadai betemu enggau Guru Besar tang iya bulih penerang ari kerani pasal endur iya diau be- gulai enggau pengajar indu siku di barrack. Nadia mega nemu maya aum staf deka diatur.Jaku Kepala Pengajar benama Jack Umin lebuh maya aum staf lebuh nya munyi ke bisi ngisik pending Nadia.“Kitai benasit bisi siku pengajar sementara ke endang nembiak ke mujur bulih 4A, IB ba peresa UPSR ari sekula tu empu suba. Diatu iya udah belajar ngagai tikas Form 5 lalu benung nganti pemutus peresa SPM. Iya bisi juluk ati deka nampung pelajar ngagai peringkat ke tinggi agi, enti ulih terus ngagai Universiti.Tu nyadi peransang ngagai nembiak sekula kitai. Aku minta staf enggau nembiak kitai meri kerejasama ngagai iya awakka iya bulih peneleba ke beguna di sekula kitai.“Aku lantang bendar ati nemu nuan diberi tempat nyadi Guru Sandaran di sekula tu.

Aku bisi pengarap ke nuan mujur lalu enti nuan bisi nama-nama penanggul sekalika nya ba kaul nuan enggau nembiak tauka enggau pengajar, nuan anang sanggu madah ngagai aku,”ku Jack Umin lebuh iya ngangauka Nadia ngagai opis iya.Nadia diberi tanggungjawap ngajar Sains enggau Matematik ba kelas Primari 4 enggau 5 lalu nulung pengajar ke ngajar Primari 6 ba Kelab Sains enggau Matematik. Lebuh ke bisi peluang, iya selalu bejaku meransang nembiak belajarbebendar sereta ngembuan juluk ati ti tinggi.

“Nembiak mesti bisi juluk ati lalu nguji enggau naka ulih ngulihka juluk ati nya. Kita enda patut beterabaika pengidupdiri ke seranta nyadi ke kebuah kita enda maju dalam pelajar. Perintah bebendar deka meri pengidup ke menyanangagai rayat. Nya mih kebuah perintah nirika mayuh sekula lalu ngatur orang ke diau ngachir di menua ulu begempuru semak sekula enggau infrastruktur ke bukai di menua ili. Rayat patut beterima kasih ke tinjau perintah ke deka ngemanahka agi pendiau rayat kelebih agi raban rebak baru,” ku Nadia lebuh bejaku meransang nembiak sekula.Nadia lalu ingatka Cikgu Dayang. Iya ingatka jalai pengajar nya ngajar sida suba. Iya ingatka Cikgu Dayang ke siru enggau nembiak. Teladan ke ditunjukka Cikgu Dayang patut ditunda ku ati Nadia.Sekumbang dua bulan lebih Nadia ngajar di sekula nya, iya bulih peneleba ke balat beguna ba pengidup iya.

Kelimpah ari pengingat pasal ke ngajar nembiak, iya ingatka pasal pengerindu enggau penyiru entara nembiak enggau pengajar. Nembiak bepanggai ba pengajar meri sida kasih sayang nganti iya ti diberi apai indai sida maya sida di rumah. Nembiak tumu belajar ngati kediri. Tumu nemu masu gari diri. Tumu nemu ngintu diri. Nemu bebasa sereta ngasika atur. Nemu bebasaka pangan diri lalu ngasika tuai. Ketegal nya, bala nembiak ngereja pengawa ke diasuh pengajar enggau tuai nembiak nadai betangguh. Sida nadai gut-gut tauka mut-mut. Nadia lalu ingatka maya iya empu bemalam di sekula nya maya umur bala nembiak ke diajar iya diatu. Iya terus ingatka niang apai iya ke selalu ngundang iya ke sekula.

Meri iya belanja lalu ninggalka jaku ajar tiap kali iya datai.Nadai sekali-kali Nadia nyangka apai iya tau pandak umur.Naka mih pengaga apai iya enti iya agi idup meda iya nyau nyadi pengajar di sekula ke alai iya belajar suba.

PEMUTUS PERESA SPM

Siti agi pengingat dara biak nya pasal pengaga iya nerima pemutus peresa SPM iya. Udah jaku gerah pasal pemutusperesa nya ditaburka ari radio, Nadia lalu ngagai SMK Simanggang ngabas pemutus peresa iya. Iya ulih betemu enggau Maureen, Jamilah,Jong, Syed enggau Anding.Nyau richah bala ke ngabas result. Bisi iya ke bulih pemutus peresa jai ari ke dijangka tak

enda tetatka asai ati lalu nyabak. Result Nadia nya 6A enggau 3B ti sama enggau enggi Jamilah. Enggi pangan bukaiiya manah tang enggi seduai iya tu ti pemadu manah ari sekula nya.Pemulai Nadia ari Sri Aman,iya lalu diambat bala pengajar enggau Mr. Jack Umin empu. Sida bela gaga lalu meri jaku puji ke result manah nya. Taja pia, mua sida bisi berubah. Iya ke lebih agi nampak nya mua Mr. Jack Umin.“Manah amat result nuan Nad. Congratulation! Enggi iya suba pan baka nya mih,”ku Jack Umin.“Terima kasih cikgu. Enggi sapa ke ngemanah nya, cikgu?” ku Nadia. “Eh, eh, nadai. Salah sebut aku. Enti

baka tu nadai lama lah Na ngajar ditu. Tentu nuan deka nampung pelajar nuan,” ku Jack Umin.“Pia lah cikgu. Enti bisitawaran nampung, meda baka cikgu. Enti tulihka belanja,nampung,” ku Nadia. Maya nya Jack Umin baka ke bisi deka nyebut utai tang dikelimpangka iya. “Enti bisi awak, anang enda nyambung,” ku Jack Umin.Dua minggu udah pemutusperesa SPM ditemu, Nadia lalu bisi nerima surat tawaran masuk Kolej Matrikulasi di Wilayah Persekutuan Labuan. Naka ga pengaga iya nemu berita nya. Taja pia, iya berasai sinu ninggalka pengawa iya dia; ninggalka sekula, ninggalka pengajar lalu ninggalka nembiak.

Oleh Jantan Umbat

See author's posts


Penduduk Austria protes mandatori vaksin

VIENNA: Puluhan ribu orang menyertai protes di Austria susulan keputusan kerajaan untuk melaksanakan mandatori vaksinasi bagi membendung penularan Covid-19.

Polis berkata, kira-kira 44,000 orang berhimpun di ibu negara, Vienna, demonstrasi hujung minggu keempat berturut-turut.

Bulan lalu Austria menjadi negara Eropah barat pertama yang mengenakan semula perintah berkurung ke atas mereka yang sudah divaksin, yang berakhir pada Ahad.

Tetapi sekatan akan diteruskan kepada individu yang tidak divaksin.

Penunjuk perasaan, yang disokong oleh Parti Kebebasan sayap kanan, menentang keputusan kerajaan untuk mewajibkan pukulan Covid-19 mulai Februari.

Negara itu adalah yang pertama di Kesatuan Eropah yang menggunakan langkah sedemikian, yang terpakai kepada semua penduduk yang berumur lebih daripada 14 tahun, kecuali atas sebab kesihatan.

Penentang berkata, orang ramai harus mempunyai kebebasan untuk membuat keputusan sendiri sama ada akan diberi vaksin.

Kerajaan berkata, tiada siapa yang akan divaksin secara paksa tetapi mereka yang menolak untuk divaksinasi akan didenda sehingga €3,600 (£3.070; $4,000).

Penunjuk perasaan membawa sepanduk yang mengatakan “Tidak kepada vaksinasi wajib” dan melaungkan “Kami adalah rakyat,” dan “penentangan”.

Demonstrasi yang lebih kecil telah diadakan di bandar Klagenfurt dan Linz.

Austria, dengan populasi 8.9 juta orang, telah mengesahkan 1.2 juta jangkitan dan lebih daripada 13,000 kematian sejak permulaan wabak itu, menurut Universiti Johns Hopkins.

Kira-kira 68 peratus  penduduk negara itu telah diberi vaksin sepenuhnya, salah satu kadar terendah di Eropah Barat. –AFP

See author's posts


MAS setuju teruskan penerbangan

ZARINA ABDULLAH

KUCHING: Malaysia Airlines Berhad (MAB) bersetuju untuk meneruskan semula
penerbangan dari Kuala Lumpur ke Sarawak berkuat kuasa pada 15 April 2020
mengikut laluan yang ditetapkan dengan kekerapan sekali seminggu.

Menteri Pengangkutan, Datuk Lee Kim Shin berkata, persetujuan tersebut
dicapai setelah beliau bertemu dan berbincang dengan Menteri Pengangkutan
Malaysia, Datuk Seri Dr Wee Ka Siong dan Ketua Pegawai Eksekutif MAB, Kapten
Izham Ismail.

“Antara laluan dan kekerapan yang telah ditetapkan adalah, Kuala Lumpur –
Kuching – Kuala Lumpur sekali seminggu iaitu setiap Khamis dan berkuatkuasa
dari 16 April.

“Bagi Kuala Lumpur – Miri – Kuala Lumpur, juga sekali seminggu iaitu pada
setiap hari Jumaat bermula dari 17 April hingga 14 Mei 2020.

“Manakala bagi Kuala Lumpur – Kota Kinabalu – Kuala Lumpur, turut hanya
sekali seminggu iaitu setiap Khamis dan turut berkuat kuasa dari 16 April
hingga 14 Mei 2020,” katanya dalam satu kenyataan di sini, semalam.

Menurutnya, MAB turut memberi jaminan bahawa penerbangan yang disenaraikan
dari Kuala Lumpur ke Sarawak itu juga boleh dihubungi menerusi penerbangan ke
bandar-bandar lain di Sarawak melalui penerbangan MASwings.

“Antara laluannya adalah  Kuching –
Sibu – Kuching, Sibu – Bintulu – Sibu dan Miri – Bintulu – Miri.

“MAS turut mengesahkan jumlah penerbangan akan ditambah jika beban
penumpang meningkat.

“Dalam masa yang sama MAS turut memastikan penerbangan kargo antara Kuala
Lumpur ke Sarawak untuk membawa kargo terutama untuk perkara penting akan
diteruskan,” tegasnya.

Jelasnya, dengan peranan yang sama, Kementerian Pengangkutan Sarawak dan
Kementerian Pengangkutan Malaysia akan terus bekerjasama dan memantau keadaan
semasa.

“Ini adalah memastikan tidak ada gangguan penumpang dan kargo penerbangan
dari Kuala Lumpur ke Sarawak untuk keperluan dan perkhidmatan penting serta
menghantar barang terutamanya untuk membendung penyebaran Covid-19 di Sarawak.

Lee bagi pihak Jawatankuasa Pengurusan Bencana Negeri Sarawak (JPBNS)
mengucap terima kasih kepada Menteri Pengangkutan Malaysia dan Ketua Pegawai
Eksekutif MAB atas kerjasama dan keputusan segera untuk mengembalikan semula
penerbangan MAB dari Kuala Lumpur ke Sarawak dan perkhidmatan MASwings serta
mengekalkan penerbangan kargo antara Kuala Lumpur dan Sarawak.

Pada Isnin, MAB membuat keputusan dan mengumumkan pembatalan semua
penerbangannya dari Kuala Lumpur ke Sarawak berkuat kuasa dari 15 April hingga
30 April berikutan Covid-19 dan sekatan perjalanan.

Jawatankuasa Pengurusan Bencana Negeri, yang dipengerusikan Timbalan Ketua
Menteri, Datuk Amar Douglas Uggah Embas merasakan penerbangan syarikat
penerbangan antara Kuala Lumpur ke Sarawak tidak boleh dihentikan dan mesti
diteruskan untuk perjalanan penting bagi memastikan bekalan perkhidmatan dan
barang terutamanya barangan perubatan dan makanan mencukupi.

See author's posts


Berkebun bunga jadi hobi Zoriwati

Jika ditanya apakah hobi seseorang pada masa lapang pastinya terdapat pelbagai variasi jawapan yang akan diberikan.Tidak dinafikan, terdapat pelbagai cara beriadah yang boleh dilakukan bersama keluarga untuk mengisi masa terluang terutamanya di hujung minggu.Jadi, tidak hairanglah jika ada sesetengah individu yang menjadikan aktiviti berkebun sebagai pengisi masa lapang.Aktiviti berkebun ini bukan sahaja dapat dilakukan bersama ahli keluarga, malah berkebun juga dianggap sebagai terapi untuk menenangkan diri sambil bersantai.Aktiviti berkebun juga mendatangkan banyak manfaat lain bagi mereka yang meminatinya.Ini diakui oleh seorang ibu kepada tiga anak, Zoriwati Aminsin yang mendapat kepuasan dan ketenangan fikiran apabila mengusahakan kebun bunga di halaman rumahnya di Kampung Bahagia Jaya Teku, di sini.Katanya, beliau amat meminati aktiviti bercucuk tanam ini terutamanya menanam pokok bunga.“Mungkin terdapat sesetengah orang berpendapat bahawa menanam pokok bunga tidak mendatangkan hasil seperti menanam tumbuhan lain seperti sayur-sayuran.“Benar, tanam pokok bunga tidak boleh dibuat makan. Namun, manfaat menanam pokok bunga memang besar sebagai terapi jiwa.“Jiwa lebih tenang dan ceria dan ini lebih penting daripada wang ringgit,” katanya.Wanita yang berumur 44 tahun ini memberitahu, tugas harian sebagai pembantu operasi bukanlah penghalang baginya untuk melakukan perkara yang diminatinya.Katanya, pantang ada masa terluang, pasti akan dihabiskan untuk membelek pokok bunga yang ditanam di halaman rumah.“Penat dan lelah selepas balik dari kerja akan hilang sebaik sahaja melangkah masuk ke halaman rumah yang dipenuhi dengan pokok bunga dan tumbuhan hijau,” ujarnya.Zoriwati memberitahu, terdapat pelbagai jenis pokok bunga yang ditanamnya.“Antaranya ialah bunga bidara arab, bunga daun keladi dan tidak ketinggalan tumbuhan yang tular suatu ketika dahulu ‘snake plant’.“Selain itu, saya juga suka mengumpul koleksi pokok kaktus. Terdapat beberapa jenis kaktus yang berbeza bentuk dan warna menjadi koleksi saya,” ujarnya.Ditanya mengenai cabaran utama dalam aktiviti menanam bunga, wanita berjiwa kental ini memberitahu, terdapat beberapa cabaran yang perlu diatasi.“Antaranya ialah serangan serangga perosak. Masalah ini pastinya dihadapi oleh semua peminat tanaman,” ujarnya.Dalam pada itu, Zoriwati berkata, beliau selalu mendapatkan petua-petua menanam bunga dengan menyertai kumpulan menanam di media sosial.Katanya, melalui media sosial, beliau dapat berkongsi maklumat dan pengalaman bersama yang lain.“Komuniti ini banyak memberi panduan dan tip untuk hasilkan tanaman yang segar dan sihat,” katanya.

Oleh NURZILLA MOHAMAD

See author's posts


Kempen ‘Shop Malaysia Online’ beri tawaran hebat

KUALA LUMPUR: Malaysia Digital Economy Corporation (MDEC) melancarkan kempen ‘Shop Malaysia Online’ untuk memacu pemulihan ekonomi negara pasca-Covid-19 menerusi usaha mendorong serta menggalakan rakyat berbelanja secara dalam talian.

Kempen bermula 1 Ogos hingga akhir September 2020 itu merupakan antara inisiatif di bawah Pelan Jana Semula Ekonomi Negara (PENJANA) yang menyaksikan kerjasama kerajaan dengan sektor swasta.

“Menerusi kempen ini, pengguna akan diberikan kod promosi dan pelbagai baucar diskaun di platform e-dagang supaya mereka meningkatkan perbelanjaan terhadap produk tempatan.

“Baucar yang diberikan membolehkan pengguna menebusnya untuk menikmati potongan harga dan kos penghantaran,” menurut MDEC dalam kenyataan semalam.

MDEC berkata, sebelum ini Perdana Menteri Tan Sri Muhyiddin Yassin mengumumkan kerajaan akan memperuntukkan RM70 juta untuk melaksanakan ‘Shop Malaysia Online’ dengan MDEC sebagai agensi bertanggungjawab menjayakan inisiatif ini.

Kesemua rakan e-dagang yang mengambil bahagian pula secara kolektif akan memperuntukkan RM70 juta lagi sekali gus menjadikan jumlah keseluruhan sebanyak RM140 juta bagi kempen ini, menurutnya.

MDEC berkata, melalui inisiatif ini, kerajaan dan MDEC akan berganding bahu dengan 22 rakan e-dagang mengetengahkan pelbagai tawaran selama dua bulan.

Rakan e-dagang tersebut ialah Boost, Carousell, ConfirmPlusChop, DeliverEat, Elokal, eRomman, FashionValet, Fave, foodpanda, Grab dan JOCOM.

Selain itu, Kedai Matdespatch, Lazada, Lokein, Maybank, MyGroser, OURSHOP, PG Mall, Shopee, Touch ‘n Go eWallet, Youbeli dan Zalora turut menyertai inisiatif ini.

“Pada masa sama, inisiatif ini merupakan komitmen kerajaan dalam membantu perniagaan tempatan ketika berdepan situasi ekonomi semasa,” katanya.

Ketua Pegawai Eksekutif MDEC, Surina Shukri berkata, tingkah laku pengguna berubah dengan pantas sejak penularan wabak Covid-19 apabila berlaku peningkatan transaksi jualan dalam talian.

“Ketika negara bergerak pantas pada fasa pemulihan, antara usaha penting ialah menyokong perniagaan tempatan. Penglibatan pengguna dan perniagaan tempatan sangat penting untuk pertumbuhan ekonomi negara,” katanya.

Beliau berkata menerusi bantuan yang ditawarkan untuk perniagaan tempatan melakukan lonjakan digital dan berkembang, MDEC berharap ia dapat meningkatkan keyakinan rakyat untuk terlibat dalam ekonomi digital dan mengatasi cabaran yang wujud akibat pandemik berkenaan.

“Pengguna yang memilih untuk membeli-belah semasa kempen ‘Shop Online Malaysia’ sebenarnya telah memainkan peranan dalam proses pemulihan ekonomi apabila memberikan sokongan kepada perniagaan tempatan sekali gus membantu keseluruhan sistem terlibat pada masa mencabar ini,” katanya.

Beliau berkata MDEC dan rakan e-dagang pula bertanggungjawab untuk memberi sokongan termasuk memudahkan peralihan perusahaan kecil dan sederhana serta usahawan mikro kepada platform e-dagang di samping membantu mereka bersaing dalam persekitaran perniagaan baharu.

MDEC berkata, dengan inisiatif e-dagang PENJANA dan program lain yang sedang berjalan, pihaknya berharap dapat menjadi pemangkin kepada peningkatan penggunaan e-dagang dalam kalangan pengguna dan perniagaan Malaysia.

Ia juga mahu terus mendorong masyarakat melakukan lonjakan digital dalam menghadapi Revolusi Industri 4.0 (IR4.0) dan seterusnya mencapai hasrat kemakmuran bersama.

Pengguna dan perniagaan tempatan yang berminat untuk mengetahui lebih lanjut mengenai ‘Shop Malaysia Online’ boleh melayari www.go-ecommerce.my/PENJANA. – Bernama

See author's posts


618 kawasan pulih, 674 masih dalam pemulihan

KUALA LUMPUR: Sebanyak 618 kawasan atau 47.83 peratus daripada 1,292 kawasan yang terlibat dengan gangguan bekalan air tidak berjadual di tujuh wilayah di sekitar Lembah Klang telah pulih sepenuhnya setakat 12.30 tengah hari semalam.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan, berkata baki 674 kawasan masih lagi dalam proses pemulihan.

Beliau berkata Hulu Selangor mencatat peratusan pemulihan tertinggi setakat ini iaitu 94.1 peratus, diikuti Kuala Selangor (93.5 peratus), Petaling (57.2 peratus), Kuala Langat (50 peratus), Kuala Lumpur (41.3 peratus), Klang dan Shah Alam (24.2 peratus) serta Gombak (11.3 peratus).

“Air Selangor menasihati pengguna yang telah menerima bekalan air agar menggunakan secara berhemat bagi memastikan proses pemulihan untuk kawasan masih terjejas berjalan lancar dan mengikut jadual pelan pemulihan,” katanya yang turut memohon orang ramai memberi kerjasama kepada petugas agensi itu.

Air Selangor juga akan memaklumkan status terkini bekalan air dari semasa ke semasa menerusi Twitter, Facebook, Instagram dan laman sesawang agensi berkenaan.- Bernama

See author's posts


Miri tuan rumah sambutan Hari Sarawak

KUCHING: Buat julung kalinya, Bahagian Miri akan menjadi tuan rumah sambutan Hari Sarawak yang bertemakan ‘Sarawak Cemerlang’ pada 22 Julai.

Menteri Pengangkutan, Datuk Lee Kim Shin berkata sambutan Hari Sarawak 2020 dilihat sebagai platform untuk menyampaikan mesej kemajuan, pembangunan dan perpaduan negeri yang telah dikecapi selama ini serta terus mengorak langkah kecemerlangan ke arah menjadi sebuah negeri berpendapatan tinggi menjelang 2030.

“Sambutan pada tahun ini amat berbeza lantaran isu global pendemik Covid-19 yang melanda seluruh dunia sekarang, namun kita tetap akan meraikan sambutan Hari Sarawak kerana ia amat siginifikan untuk diketahui oleh semua rakyat Sarawak dan Malaysia, amnya.

“Namun, ia tetap meriah dan penuh bermakna dengan pelbagai pengisian menggunakan platform digital yang akan diadakan secara virtual dan bersiaran secara langsung melalui TV3, tvSarawak, Sarawak Event Channel, Astro Awani serta Facebook Live pada 22 Julai, jam 9.00 malam,” katanya..

Beliau yang juga menteri bertanggungjawab untuk sambutan itu berkata demikian pada sidang media sambutan Hari Sarawak 2020 di Dewan Undangan Negeri, di sini, semalam.

“Orang ramai adalah dijemput untuk menyaksikan sambutan itu daripada pelbagai saluran tersebut, kerana tempat sambutan adalah terhad kepada 250 orang sahaja demi mematuhi prosedur operasi standard (SOP) seperti yang ditetapkan oleh Kerajaan Negeri.

“Sambutan di Hotel Pullman Miri ini nanti turut dimeriahkan dengan kehadiran Yang di-Pertua Negeri, Tun Pehin Sri Abdul Taib Mahmud serta amanat daripada Ketua Menteri, Datuk Patinggi Abang Johari Tun Openg,” katanya.

Ujarnya yang juga Ahli Dewan Undangan Senadin, tarikh 22 Julai merupakan tarikh yang amat bermakna buat rakyat Sarawak kerana pada tarikh tersebut 57 tahun yang lalu, Sarawak berkerajaan sendiri dan bebas daripada pemerintahan British koloni.

“Walaupun tempohnya amat singkat, tetapi impaknya kepada Sarawak amat nostalgik kerana pada ketika itulah Bendera Union Jack diturunkan dan Kabinet Negeri terbentuk, yang akhirnya menyaksikan Stephen Kalong  Ningkan dilantik sebagai Ketua Menteri Sarawak yang pertama.

“Detik-detik bersejarah ini harus diingati oleh seluruh lapisan masyarakat di Sarawak terutamanya generasi muda masa sekarang.  Rakyat Sarawak harus mengetahui, memahami dan menghayati sejarah perjuangan tahah air untuk membina jati diri sebagai anak Sarawak,” jelasnya.

Antara pengisian program pada sambutan nanti adalah tarian pembukaan tradisional Sarawak dan Digital Light Balance, simbolik perasmian, dokumentari khas ‘Marek, Kinek Tok & Kelak’, aspirasi rakyat, alunan kontemporari, sitcom ‘Kampong Selipar Putus’, kebanggaan kamek, lagu khas dan persembahan koir medley lagu Sarawakku Sayang serta Pertiwiku Tercinta.

Turut hadir Menteri Muda Wanita, Keluraga dan Pembangunan Kanak-kanak, Rosey Yunus, Menteri Muda Kerajaan Tempatan, Datu Dr Pengguang Manggil dan Menteri Muda Pelancongan, Datuk Sebastian Ting.

Oleh Zarina Abdullah

See author's posts


Industri minyak sawit kekal positif

PUTRAJAYA: Industri minyak sawit, penyumbang keempat terbesar kepada ekonomi, dijangka mengekalkan prestasi 2021 pada tahun ini disokong oleh pelbagai usaha pemasaran dan promosi yang akan dijalankan oleh Kementerian Perusahaan Perladangan dan Komoditi serta agensinya.

Menterinya, Datuk Zuraida Kamaruddin berkata beliau optimis bahawa industri itu akan dapat mencapai matlamatnya dengan pengeluaran minyak sawit yang dijangka mencapai kira-kira 20 juta tan.

“Kita masih mempunyai potensi untuk mencapai jumlah itu dan kita masih mampu memenuhi pasaran minyak sayuran global.

“Dengan bekalan yang rendah dalam persekitaran permintaan yang tinggi, kita masih dapat menikmati harga minyak sawit mentah (MSM) yang tinggi,” katanya kepada pemberita pada Reach and Remind, Friends of the Industry Seminar 2022 and Dialogue anjuran Majlis Minyak Sawit Malaysia (MPOC) semalam.

Beliau berkata kejayaan dan pencapaian pada tahun lepas disertai dengan cabaran baharu.

“Susulan penutupan sempadan di peringkat global akibat Covid-19, mendapatkan tenaga kerja asing menjadi sukar,” katanya.

Beliau berkata pengeluaran minyak sawit terjejas teruk sejak kekurangan pekerja di ladang, dianggarkan sebanyak 75,000, menyebabkan aktiviti penuaian tertangguh dan mengurangkan kualiti tandan buah yang dituai.

Bagi mengatasi masalah itu, katanya kerajaan bersetuju untuk mengambil 32,000 pekerja asing dengan pematuhan ketat SOP yang digariskan.

Katanya walaupun terdapat halangan sama yang mungkin dihadapi oleh industri pada tahun ini, penggiat industri optimis mereka akan dapat mencapai tahap pengeluaran pada tahun ini untuk memenuhi pasaran semasa seperti India dan China serta menyokong hasrat kerajaan untuk menembusi pasaran baharu.

Sementara itu, Zuraida berkata 2022 juga akan menjadi tahun untuk kementerian memperkukuh usaha promosinya bagi pengiktirafan global Minyak Sawit Mampan Malaysia (MSPO) sebagai standard kemampanan Malaysia.

Sehingga November 2021, jumlah eksport minyak sawit Malaysia dan derivatifnya sebanyak 22.14 juta tan dan berikutan harga minyak sawit yang tinggi, jumlah hasil meningkat sebanyak 40 peratus kepada RM91.4 bilion berbanding 2020.

India mengekalkan kedudukannya sebagai destinasi nombor satu untuk eksport minyak sawit Malaysia dengan 3.2 juta tan. – Bernama

See author's posts


Bank Islam serah zakat perniagaan kepada MUIS

KUALA LUMPUR: Bank Islam Malaysia Bhd menyerahkan zakat perniagaan berjumlah RM230,000 bagi tahun kewangan 2019 kepada Majlis Ugama Islam Sabah (MUIS).

Selain itu, ia turut menyumbangkan sebuah van serba guna bernilai RM168,000 kepada Yayasan Dakwah Islamiah Malaysia (YADIM) Negeri Sabah dan sumbangan zakat berjumlah RM40,000 kepada Tabung Kebajikan Pelajar, Universiti Malaysia Sabah (UMS) sebagai bantuan kewangan pengajian kepada mahasiswa yang layak.

Ketua Bahagian Syariahnya, Saiful Anuar Hambali dalam satu kenyataan semalam berkata pada tahun 2019, zakat wakalah yang telah diagihkan oleh Bank Islam bagi menyantuni golongan asnaf di negeri Sabah berjumlah hampir RM950,000.

“Dana zakat tersebut telah dimanfaatkan melalui penyediaan pelbagai kemudahan dan penganjuran program-program bermanfaat kepada golongan sasar.

“Bank Islam akan terus berkongsi rezeki yang diraih dan memainkan peranan dalam menyediakan kemudahan dan sokongan berkaitan demi kesejahteraan kepada masyarakat umum, khasnya kepada komuniti di mana bank ini beroperasi,” katanya. Menurutnya, antara program yang terlibat adalah pembinaan tujuh buah rumah baharu dan membaik pulih empat rumah di bawah Projek Bantuan Rumah Bank Islam bagi fakir miskin; penyediaan barangan kelengkapan sekolah kepada 120 orang pelajar kurang berkemampuan dari enam buah sekolah terpilih menerusi program Jom ke Sekolah dan agihan fisabilillah kepada badan bukan kerajaan, surau serta sekolah.-Bernama

See author's posts


‘Siapa cepat, dia dapat’

KUCHING: Pasukan Petugas Imunisasi Covid-19 Sarawak (CITF Sarawak) memutuskan untuk membenarkan penggunaan vaksin AstraZeneca Covid-19 secara sukarela untuk melengkapkan Pelan Vaksinasi Covid-19 Sarawak.

Timbalan Ketua Menteri Datuk Amar Douglas Uggah Embas berkata, vaksin akan dibekalkan ke Sarawak melalui koordinasi CIFT kebangsaan dan akan ditawarkan kepada masyarakat yang memenuhi syarat berdasarkan ‘siapa cepat, dia dapat’ secara janji temu.

“Pusat vaksinasi yang terpisah dan khusus akan didirikan dan disiapkan untuk tujuan ini dan akan diumumkan kelak,” katanya menerusi satu kenyataan semalam.

Uggah berkata, Kumpulan Penasihat Vaksin Covid-19 Sarawak (SCoVAG) telah meneliti dan mengkaji perkembangan Covid-19 secara global, kebangsaan dan tempatan pada masa ini dan vaksin AstraZeneca Covid-19 (sekarang disebut Vaxzevria) khasnya.

“SCoVAG telah mengemukakan cadangan untuk menggunakan vaksin AstraZeneca (Vaxzeyria) yang layak secara sukarela kepada CITF Sarawak.

“Selepas tinjauan dan pembentangan, CITF Sarawak memutuskan untuk membenarkan penggunaan vaksin AstraZeneca Covid-19 untuk melengkapkan Pelan Vaksinasi Covid-19 Sarawak,” ujarnya.Beliau yang juga merupakan Penasihat Jawatankuasa Pengurusan Bencana Negeri Sarawak (JPBNS) berkata keputusan itu dibuat susulan daripada pengumuman daripada kerajaan persekutuan bahawa vaksin AstraZeneca akan menjadi sebahagian daripada Pelan Vaksinasi Covid-19 di seluruh negara, sekitar 8,000 orang telah membatalkan pendaftaran vaksinasi dalam talian.

“Terdapat juga keraguan terhadap vaksin yang semakin meningkat dengan beberapa orang tidak muncul untuk janji temu vaksinasi mereka.

“Oleh itu, keputusan dibuat untuk mengambil vaksin AstraZeneca daripada Pelan Imunisasi Covid-19 Nasional dan vaksin itu ditawarkan kepada mereka yang menawarkan diri dengan cara ‘Sapa cepat, dia dapat’.

“Bukan itu sahaja, berdasarkan kadar penolakan pendaftaran vaksinasi, CITF Sarawak memilih untuk tidak menerima vaksin Astra Zeneca untuk Pelan Vaksinasi Covid-19,” jelasnya.

Dalam pada itu, Uggah turut memberitahu bahawa Kerajaan Sarawak tidak mahu Program Vaksinasi Covid-19 di negeri ini terganggu dengan ketakutan dan keraguan akibat penggunaan AztraZeneca.

Selepas berpengalaman menawarkan vaksin AstraZeneca di Selangor dan Kuala Lumpur secara sukarela, sebuah akhbar tempatan membuat tinjauan dalam talian dan pada 4 Mei lalu di Sarawak mengenai penerimaan vaksin AstraZeneca.

“Hasil tinjauan menunjukkan bahawa 69.4 peratus daripada 1,037 resposn menyokong pemberian pilihan kepada penduduk Sarawak untuk diberi vaksin dengan vaksin AstraZeneca Covid-19.

“Namun, hanya 52.9 peratus daripada 1,040 respons yang diterima sebenarnya ingin diberi vaksin dengan vaksin AstraZeneca Covid-19.

“Melihat kepada kesediaan rakyat di Sarawak untuk memilih vaksin AstraZeneca, CITF Sarawak bersetuju untuk membenarkan vaksin ini digunakan di Sarawak secara sukarela,”katanya.

Oleh JEAKQLEYN YACHO

See author's posts


TKPM Rampangi Jana hasil pertanian berkualiti tinggi

BUNGA kobis dan daun sup ditanam secara fertigasi di dalam SPH.

Dalam kegelapan malam, Yuan Amat, 54,  mengangkat sarang kelulut yang diternaknya sendiri untuk di bawa masuk ke dalam rumah hijau atau lebih dikenali sebagai Struktur Pelindung Hujan (SPH) di kebun modennya di Taman Kekal Pengeluaran Makanan (TKPM) Rampangi, di sini.

Kelulut-kelulut inilah yang akan bekerja untuk mendebungakan tanaman Golden Melon, terung dan tomato beliau.  Proses membawa masuk sarang kelulut ini perlu dilakukan pada waktu malam ketika kelulut-kelulut sedang tidur  dan sarang ini akan berada di SPH antara sembilan hingga 10 hari sebelum dipindahkan keluar, juga pada waktu malam.

“Disebabkan kami berkebun di dalam SPH, maka kami gunakan dua kaedah untuk pendebungaan iaitu dengan bantuan kelulut ataupun secara manual. Bila sampai tahap untuk pendebungaan, kami akan bawa masuk kelulut dan bawa keluar selepas buah sudah berputik,” kata Yuan, salah seorang petani moden di TKPM Rampangi.

Menurut Yuan,   pendebungaan menggunakan kelulut akan menghasilkan buah yang lebih banyak, lebih cantik dan lebih 90 peratus putik akan menjadi buah.

Bagi tanaman yang tidak memerlukan khidmat kelulut pula, proses pendebungaan akan dilakukan dengan mengahwinkan bunga jantan dengan bunga betina secara manual.

Selesai proses pendebungaan, tugas para petani lebih lebih ringan kerana selepas itu semua kerja seperti membaja, menyiram dan memantau keadaan di pusat pertanian moden ini  boleh dilakukan dengan bantuan Internet Bendaan atau Internet of Things (IoT) yang disediakan di sini.

Dibantu oleh teknologi moden inilah maka kualiti hasil pertanian di sini jauh lebih baik daripada cara pertanian konvensional.

“Apabila tanaman cukup nutrisinya dan tumbuh dalam persekitaran yang terkawal semua aspek pertumbuhannya, maka sudah pasti hasilnya bukan sahaja lebih banyak serta  berkualiti tinggi,” kata Penolong Pegawai Pertanian Kanan, Awang Zaidel Awang Salleh.

Malah kata beliau, jenis-jenis tanaman yang ditanam di TKPM Rampangi ini adalah tanaman bernilai premium dan mempunyai harga tinggi di pasaran seperti Golden Melon, Rock Melon, cili, terung, terung Dayak, salad dan banyak lagi.

“Sebab itulah walaupun  kawasan ini kecil dan jumlah keluaran belum begitu banyak tetapi nilai jualannya tinggi. Sebagai contoh,tahun lepas jumlah keluaran hanya 51,000 tan tetapi nilainya mencecah RM725,000,” kata beliau.

TINGKAT PENDAPATAN PETANI

TKPM Rampangi adalah contoh kejayaan sistem pertanian moden dengan bantuan IoT yang sedang dipromosikan oleh Kerajaan Sarawak untuk diceburi olah para petani di negeri ini.

Ia diharap dapat mencetus perubahan dan fenomena baharu dalam sektor pertanian Sarawak dengan menggunapakai teknologi moden melalui Sistem Fertigasi Komersial, IOT dan Amalan Pertanian Baik (GAP).

Usaha ini kata Awang Zaidel, sudah menunjukkan keberhasilannya apabila semakin ramai petani individu dan swasta di seluruh negeri ini yang sudah mula menggunapakai sistem IoT di dalam kerja-kerja pertanian masing-masing.

Walaupun Sarawak mempunyai banyak tanah terbiar namun keadaan dan jenis tanahnya kurang sesuai untuk pertanian. Justeru kaedah pertanian secara fertigasi dilihat sebagai alternatif berkesan bagi mengatasi masalah ini dan bantuan teknologi memberi nilai tambah kepada aktiviti pertanian yang dilaksanakan.

Di sinilah TKPM memainkan peranan penting bagi merealisasikan matlamat kerajaan bagi menambah pendapatan petani, menjamin pengeluaran yang berkekalan sepanjang masa,  mengurangkan import makanan dan menjadikan Sarawak sebagai pengeksport makanan terutama buah-buahan dan sayur-sayuran.

TKPM dibangunkan hasil kerjasama kerajaan pusat dan kerajaan negeri. Kerajaan Pusat bertanggungjawab membangunkan semua infrasturuktur di TKPM, manakala Kerajaan Negeri pula  menyediakan tapak  dan para petani bertindak sebagai usahawan yang mengusahakan projek di sini.

TKPM mempunyai dua kategori iaitu terbuka dan tertutup. Kategori terbuka biasanya untuk tanaman secara konvensional dan petani biasanya menanam buah-buahan dan sayur-sayuran.

Di bawah projek ini,  kerajaan akan menyewakan tanah kepada petani dengan kadar satu hektar RM200 setahun bagi membolehkan mereka melaksanakan pelbagai aktiviti pertanian. Setiap peserta disasarkan untuk memperolehi pendapatan bersih RM4,500 daripada kebun masing-masing.

“Bagaimanapun sasaran baharu adalah RM6,000 sebulan tetapi kadar ini belum lagi digazetkan,” kata Awang Zaidel.

Bagi kategori tertutup pula, petani akan dikenakan sewa RM150 untuk satu Struktur Pelindung Hujan (SPH) yang berfungsi seperti rumah hijau untuk tanaman. Petani boleh menanam semua jenis sayur-sayuran dan buah-buahan, kecuali tanaman jenis bermusim.

Dari segi sejarahnya TKPM di Sarawak, ia  dimulakan pada 2012 dan sehingga kini terdapat tujuh lokasi yang sudah dibangunkan.  Lokasi-lokasi berkenaan adalah  TKPM Kabuloh Miri (250 hektar dengan 54 peserta), TKPM Kubong, Limbang (30  hektar dengan enam peserta), TKPM Penipah, Mukah (40 hektar dengan 14 peserta), TKPM Sungai Ma’aw, Sibu (10 hektar dengan empat peserta), TKPM Pejiru,Bau (20 hektar dengan tujuh peserta), TKPM Semenggok (54 hektar dengan 10 peserta).

Beberapa buah lagi TKPM bakal dibuka dalam tempoh terdekat iaitu TKPM Sungai Sibiew di  Bintulu, TKPM Julau di Sarikei, TKPM Sungai Tunoh, Ulu Kapit dan TKPM Layar di Betong.

Bagaimanapun, satu-satunya TKPM moden adalah TKPM Rampangi dengan keluasan lapan hektar yang menempatkan  40 unit SPH dan diusahakan oleh 16 peserta.  Daripada 16 peserta ini, enam daripadanya menggunapakai IoT sepenuhya untuk aktiviti pertanian masing-masing.

Kejayaan para petani di TKPM Rampangi mencetus fenomena sehingga permohonan untuk turut serta di sini cukup tinggi.  Malangnya disebabkan kekangan infrastruktur, ia masih belum mampu membuka ruang untuk lebih ramai petani lain.

Oleh HAINI DARANI

See author's posts


Manfaat potensi penuh kebolehan mental atlet dikaji dengan serius

RASMI … Dato Sri Abdul Karim Rahman Hamzah merasmikan MajlisKongres Antarabangsa Persatuan PsikologiSukan Asia Pasifi k Selatan di Pusat Konvensyen Borneo, Kuching semalam. • Foto HERRIEY NAHA

KEUPAYAAN untuk memanfaatkan potensi penuh kebolehan mental seorang atlet adalah bidang yang dikaji dengan serius.

Menteri Belia, Sukan dan Pembangunan Usahawan, Dato Sri Abdul Karim Rahman Hamzah bagaimanapun berkata, ia memerlukan tahap pengetahuan dan kemahiran teknikal yang tinggi.

“Adalah sangat penting untuk mempunyai rangkaian kerja yang sangat kuat antara pakar yang melakukan penyelidikan dan penulisan dan ahli psikologi sukan yang menyokong atlet semasa fasa latihan dan pertandingan mereka,” katanya.

Beliau berkata demikian ketika berucap pada Kongres Antarabangsa Psikologi Sukan Persatuan Asia-Pasifik Selatan (ASPASP) ke-9 di Pusat Konvensyen Borneo Kuching (BCCK), di Kuching, semalam.

Tambahnya, mengadakan persidangan, seminar dan kongres boleh menjadi sumber pengetahuan yang sangat diperlukan oleh ahli psikologi sukan, jurulatih dan atlet.

“Walaupun saya tidak begitu pakar dalam psikologi sukan, tetapi saya sedar bahawa minda adalah salah satu alat yang paling berkuasa.

“Jika anda tidak mengenali musuh mahupun diri anda sendiri, anda akan dikalahkan dalam setiap pertempuran.  Mentaliti jenis ini pastinya boleh kita ikuti, bukan sahaja semasa konflik, tetapi juga dalam bidang sukan,” ujarnya.

Jelasnya, Kerajaan Sarawak sentiasa meletakkan objektif utama untuk menjadikan Sarawak sebagai kuasa sukan di Malaysia, sebagai salah satu keutamaan sukannya.

“Saya amat berbesar hati kerana Persatuan Psikologi Sukan Sarawak (SASPA) telah mengambil inisiatif dalam menganjurkan kongres ini.  Ini akan membantu meningkatkan status SASPA sebagai pihak berkuasa sukan terkemuka dalam pembangunan sukan Sarawak dan psikologi senaman.

“ Tambahan pula, kerjasama erat antara SASPA, institusi pengajian tinggi seperti UiTM Sarawak dan IPG Kampus Batu Lintang, dan persatuan tempatan seperti SASPA adalah petanda yang sangat baik,” katanya.

Sehubungan itu, Karim amat optimis bahawa bakal atlet Sarawak akan mendapat manfaat daripada pertukaran ilmu yang berkesan dalam kongres ini.

“Pengetahuan ini juga boleh dikongsi kepada atlet muda dalam peringkat pertandingan peringkat umur oleh jurulatih mereka, supaya mereka akan mempunyai asas psikologi yang kukuh untuk dibangunkan.  Oleh itu, kita boleh menantikan generasi baharu atlet Sarawak yang akan dilengkapi dari segi psikologi untuk menghadapi tekanan persaingan peringkat tinggi,” tambahnya.

Kerajaan Sarawak sentiasa berusaha untuk membangunkan Sarawak sebagai lokasi utama untuk acara antarabangsa.

Oleh NUR AIN OTSMAN

See author's posts


Kibarkan Jalur Gemilang sempena Hari Malaysia

MARUDI: Masyarakat di daerah ini perlu meniupkan semangat patriotik terhadap negara dengan mengibarkan Jalur Gemilang sempena sambutan Hari Malaysia, kata Ahli Dewan Undangan negeri (ADUN) Marudi, Datu Penguang Manggil.

Katanya, masyarakat digalakkan mengibarkan Jalur Gemilang iaitu pada Khamis ini sebagai tanda penghormatan penubuhan Malaysia.

Beliau juga berharap supaya golongan remaja hari ini perlu mendalami sejarah pembentukan Hari Malaysia pada 1963.

“Kita tidak menyertai Malaysia, tetapi kita tubuh Malaysia bersama Sabah dan Singapura. Tanpa Sabah dan Sarawak maka tidak wujud Negara Malaysia,” Katanya.

Dalam pada itu, Penguang mengajak agensi kerajaan di sini supaya meraikan sambutan Hari Malaysia dengan mengadakan Jamuan Teh secara sederhana bagi memperingati Hari Malaysia.

“Tema sambutan Hari Malaysia, Malaysia Prihatin dan Malaysia Menang bersama, yang akan diadakan di Kuching, maksud kita perlu bersatu padu dan bersama memerangi wabak Covid-19,” katanya selepas upacara penyerahan peruntukan Projek Kecil Luar Bandar (MRP) kepada empat pertubuhan dilangsungkan di Pusat Khidmat Dewan Undangan Negeri (DUN) Marudi.

Turut menerima peruntukan MRP tersebut, Jawatankuasa Kemajuan dan Keselamatan Kampung (JKKK) Kampung Cina Marudi berjumlah RM15,000, Baram Hakka Community Association (RM15,000), JKKK Kawasan Sg Pasir / Sg Jaong / Jalan Limbang (RM15,000) dan Jabatan Kemajuan Masyarakat (RM10,000).

Oleh JIKU JUGUONG

See author's posts


Werner belum ‘bebas’

RB Leipzig semalam menimbulkan keraguan ke atas berita bahawa penyerang Jerman, Timo Werner semakin hampir perpindahan ke Chelsea dengan mengatakan bahawa perpindahan yang dilaporkan secara meluas masih jauh daripada mencapai kesepakatan.

“Timo Werner belum belum mencapai ‘pembebasan’ iaitu klausa dalam kontraknya dan kami belum menerima kontrak perpindahan daripada mana-mana kelab,” kata pengarah sukan Leipzig, Oliver Mintzlaff.

“Timo Werner ada di tempat berkenaan sekarang, bukan kami,” kata Mintzlaff, sambil menambah bahawa Werner beberapa minggu lalu menunjukkan bahawa dia sedang mencari perpindahan”.

Menurut laporan media di Jerman dan Inggeris minggu ini, Werner telah bersetuju untuk berpindah ke Chelsea akhir musim ini dengan kelab Liga Perdana Inggeris itu bersedia membayar sekitar 50 juta euro (44.5 juta pound).

Pada Sabtu lalu, Mintzlaff berkata, dia gembira kerana Werner telah memperbaharui kontraknya musim panas lalu untuk mengelakkan Leipzig kehilangannya dengan perpindahan percuma.

Dia menambah bahawa dia tidak mengharapkan komplikasi atas pemergian Werner kerana perubahan dalam kalendar bola sepak yang disebabkan oleh krisis Covid-19.

“Kami yakin bahawa kami akan mencari jalan keluar dengan kelab barunya yang membolehkan kami mengakhiri musim Bundesliga dengan Timo,” katanya. – AFP

See author's posts


Sokong pemimpin bawa pembangunan

LAWAS: Sokongan berterusan rakyat kepada pemimpin yang telah bekerja kuat amat diperlukan menjelang Pilihan Raya Negeri (PRN) Ke-12 akan datang.

Ketua Menteri, Datuk Patinggi Abang Johari Tun Abang Haji Openg menegaskan bahawa Pilihan Raya Negeri Sarawak akan tetap diadakan selepas cukup tempoh lima tahun dan rakyat perlu menyokong pemimpin yang telah bekerja keras membawa pembangunan dan kesejahteraan kepada mereka.

Berucap pada Majis Pemimpin Bersama Rakyat di Kampung Punang semalam, beliau mahu rakyat di Bukit Sari Lawas untuk terus menyokong Datuk Amar Awang Tengah Ali Hassan yang juga Ahli Dewan Undangan Negeri (ADUN) Bukit Sari.

“Kita mahu kali ini Datuk Amar Haji Awang Tengah Ali Hassan menang lagi tanpa perlu ditandingi kerana beliau seorang pemimpin yang amat kuat bekerja untuk Lawas dan Sarawak,” ujarnya.

Abang Johari turut mengimbau ketika mula bertemu Awang Tengah di Oya yang suatu ketika dahulu adalah Pegawai Daerah Dalat.

Selepas itu, beliau telah membawa Awang Tengah bersamanya di Kementerian Pertanian sebelum diletak sebagai calon Parti Parti Pesaka Bumiputera Bersatu (PBB) di Dewan Undangan Negeri (DUN) Lawas pada 1987 dan akhirnya menang.

“Sekarang Awang Tengah masih bekerja dengan saya dalam satu pasukan mantap demi Sarawak,” tambah beliau.

Turut hadir, Datuk Amar Juma’ani Tuanku Bujang, Timbalan Ketua Menteri Datuk Amar Awang Tengah Ali Hasan, Timbalan Menteri Pembangunan Luar Bandar Malaysia Datuk Henry Sum Agung, Timbalan Menteri Pengangkutan Hasbi Habibollah, , Menteri Muda Pemodenan Pertanian, Tanah Adat dan Pembangunan Wilayah, Datuk Dr. Abdul Rahman Ismail dan kenamaan lain.

“Selepas menjadi Ketua Menteri, saya dan rakan-rakan meneruskan kerja dan mencari jalan untuk meningkatkan ekonomi dan membantu rakyat,”ujarnya lagi.

Malah, katanya Sarawak juga berjaya mendapatkan haknya terhadap Petronas dan anak-anak syarikatnya yang telah membayar Cukai Jualan Negeri (SST) bagi produk petroleum lebih RM3.1 bilion.

Oleh Adeng Edrus

See author's posts


Tiga maut letupan saluran paip

BANGKOK: Tiga orang terbunuh manakala 52 orang cedera selepas sebuah saluran paip gas asli meletup di Samut Prakan, tenggara Bangkok, pada Khamis.

Dalam kejadian jam 12.55 tengah hari (waktu tempatan), saluran paip asli itu yang dikendalikan oleh syarikat milik PTT Public Company Limited (PTT) mengalami kebocoran dan terbakar.

Menurut laporan Bangkok Post, susulan letupan itu, sekurang-kurangnya empat buah rumah rosak teruk dan enam buah rumah mengalami kerosakan bumbung.

Gabenor Wilayah Samut Prakan, Wanchai Kongkasem, berkata sekurangnya 30 buah keluarga terjejas akibat insiden itu dan pihak berkuasa sedang mengenal pasti punca kejadian letupan itu.

“Mangsa mengalami kecederaan melecur dan dikejarkan ke hospital berdekatan dan pusat pemindahan telah dibuka untuk membantu mangsa,” katanya kepada media selepas melawat lokasi kejadian.

Beliau berkata PTT telah menutup saluran paip itu dan kawasan itu kini selamat.

Sementara itu, jurucakap kerajaan, Anucha Burapachaisri berkata Perdana Menteri Prayuth Chan o-cha telah mengarahkan pihak berkuasa segera melakukan pemeriksaan dan menyiasat punca kejadian serta menghulurkan bantuan kepada mangsa-Bernama

See author's posts


Pelumba PETRONAS Yamaha SRT tunjuk keputusan positif

KUALA LUMPUR: Pelumba Petronas Yamaha Sepang Racing Team, Franco Morbidelli dan Fabio Quartararo, meneruskan permulaan yang positif selepas tamatkan sesi latihan bebas Grand Prix (GP) Sepanyol di Litar Jerez, pada Jumaat pada kedudukan memberangsangkan.

Morbidelli, yang baru-baru ini menyambung kontraknya sehingga 2022, mencatatkan 1 minit 38.15 saat (s) untuk berada di tempat ke-12, manakala Quartararo di tempat ke-15 (1:38.152s).

“Ini hari yang bagus untuk kami, kami konsisten pagi ini dan kami agak pantas pada sebelah petang. Saya gembira dengan prestasi keseluruhan yang kami tunjukkan hari ini (semalam),” kata Morbidelli dalam kenyataan dikeluarkan pasukan itu.

“Kami perlu siapkan semua dan keutamaan kami esok ialah untuk terus layak ke Q2, sebelum kami fikirkan mengenai tayar mana akan digunakan untuk perlumbaan.

“Perlumbaan tahun lepas di sini baik untuk kami dan dengan prestasi yang ditunjukkan setakat ini, saya yakin untuk sesi kelayakan esok,” kata pelumba dari Itali berusia 25 tahun itu.

Sementara itu, Quartararo mendedahkan yang beliau bergelut dengan jenteranya, tetapi berjaya mengatasinya, untuk memperbaiki catatan masa pada sesi petang.

“Kami ke sini dengan motosikal baru berbanding tahun lepas, tiada sesi ujian pada awal musim dan sebab itulah saya bergelut pada pagi ini.

“Kami perlu lakukan satu demi satu dalam melakukan pembaikan, tetapi tidak sabar untuk esok di mana kami boleh baiki catatan masa, sebelum sesi kelayakan dan saya rasa yakin,” kata pelumba berusia 21 tahun itu.

GP Sepanyol akan diteruskan dengan dua lagi sesi latihan dan diikuti dengan sesi kelayakan pada Sabtu (18 Julai) dan perlumbaan sebenar pada Ahad, 19 Julai. -Bernama

See author's posts


Buat ujian saringan Covid-19 sebelum pulang

PUTRAJAYA: Rakyat Malaysia di luar negara disarankan membuat ujian saringan Covid-19 tiga hari sebelum mereka pulang ke tanah air, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata ia berikutan terdapat isu tempoh waktu menunggu yang terlalu lama apabila mereka yang pulang dari luar negara tiba di lapangan terbang untuk menjalani ujian saringan COVID-19.

“Ada kemungkinan jika mereka tidak dapat keputusan ujian swab dalam sehari, mereka akan dihantar ke pusat kuarantin di institut-institut latihan awam sehingga keputusan itu keluar.

“Oleh itu, sebagai pilihan kepada rakyat kita yang ingin pulang dan tidak menunggu lama di lapangan terbang, mereka disarankan membuat saringan Covid-19 tiga hari sebelum mereka pulang,” katanya pada sidang media harian perkembangan Perintah Kawalan Pergerakan Pemulihan di sini, semalam.

Mereka yang telah menjalani saringan di luar negara, kata beliau, perlu mendapatkan sijil pengesahan bahawa keputusan mereka negatif serta mengikuti prosedur operasi standard (SOP) yang ditetapkan seperti memuat turun aplikasi MySejahtera, wajib pakai gelang tangan kuarantin dan kuarantin di rumah selama 14 hari.

Mengenai laporan media semalam berhubung beberapa diplomat termasuk Duta Amerika Syarikat ke Malaysia, Kamala Shirin Lakhdhir yang masih menunggu untuk kembali bertugas di negara ini sejak Mac kerana Perintah Kawalan Pergerakan (PKP), Ismail Sabri berkata kerajaan tidak menghalang mereka kembali.

“Pintu masuk negara masih ditutup kepada warga asing kecuali diplomat kerana mereka bekerja di negara ini. Peserta Malaysia My Second Home juga boleh kembali ke negara ini.

“Jadi dakwaan yang mengatakan duta dan diplomat asing tidak dibenarkan kembali ke Malaysia adalah tidak betul,” katanya.

Ismail Sabri berkata duta dan diplomat asing berkenaan perlu mesti menjalani ujian saringan Covid-19 di negara masing-masing tiga hari sebelum balik ke negara ini dan menyimpan dokumen pengesahan.

“Mereka boleh menjalani kuarantin di rumah selama 14 hari dan muat turun aplikasi MySejahtera supaya pergerakan mereka boleh dipantau,” katanya.

Ditanya mengenai pengimbas suhu badan yang mencatatkan bacaan tidak tepat, beliau berkata pengusaha atau pemilik premis perniagaan mesti membeli pengimbas suhu yang diluluskan oleh Pihak Berkuasa Peranti Perubatan di bawah Kementerian Kesihatan Malaysia.

“Pengusaha perniagaan yang sudah membeli pengimbas suhu badan perlu mengambil inisiatif dalam memastikan ketepatan bacaan pengimbas suhu masing-masing,” katanya. – Bernama

See author's posts


Nasib 16 mangsa kebakaran dapat perhatian

BERBINCANG SESUATU… Dato Sri Dr. Wan Junaidi berbincang mengenai tapak projek pembinaan rumah mangsa kebakaran.

KUCHING: Nasib malang 16 penghuni yang hilang tempat tinggal selepas kediaman mereka musnah dalam kebakaran 8 Februari lalu, mendapat perhatian ahli parlimen di kawasan berkenaan.

Prihatin dengan keadaan itu, Ahli Parlimen Santubong, Dato Sri Dr. Wan Junaidi Tuanku Jaafar berkata, sebanyak RM50,000 dana telah diperuntukkan bagi membina semula rumah kediaman untuk kesemua mangsa terbabit.

Katanya, rumah tersebut dirancang akan dibina secara berperingkat selain turut menggunakan kaedah secara gotong-rotong melibatkan penduduk kampung.

“Sistem gotong-royong akan mendatangkan hasil lebih baik dan lebih murah kerana ia akan melibatkan kos yang rendah termasuk kos pembelian peralatan dan pembayaran lain,” katanya pada sidang media selepas menghadiri Program Mesra Bersama Rakyat di Kampung Tanjung Bako, di sini semalam.

Mengulas mengenai perancangan pembinaan rumah tersebut, Menteri di Jabatan Perdana Menteri (Parlimen dan Undang-Undang) terbabit menambah, ia akan dibina mengikut

reka bentuk rumah teres.

Setelah mendapat peruntukan tambahan daripada kerajaan pusat mahupun negeri nanti, baharu lah rumah tersebut akan ditambah baik demi keselesaan penghuni kediaman tersebut, katanya.

Terdahulu, ketika kejadian kira-kira 1.00 pagi itu, semua empat keluarga masing-masing berusia antara lapan bulan hingga 59 tahun yang menghuni rumah berkenaan sedang nyenyak tidur sebelum menyedari api sedang marak meranapkan rumah kediaman mereka.

Sehubungan itu, kesemua 16 mangsa kini ditempatkan sementara di Dewan Badminton Kampung Tanjung Bako di sini.

Dalam perkembangan lain katanya, penduduk  kampung kini dapat menarik nafas lega apabila bakal menerima sebuah masjid baharu sekali gus memberi keselesaan untuk beribadat dan melakukan aktiviti komuniti.

Dr. Wan berkata, sejumlah RM3.6 juta peruntukan telah diluluskan oleh Kerajaan Persekutuan untuk pelaksanaan projek tersebut yang akan dilaksanakan oleh Unit Penyelarasan Pelaksanaan (ICU) Kerajaan Sarawak dan Jabatan Kerja Raya (JKR) Sarawak.

“Pelan-pelan pembangunan projek pembinaan semula Masjid Darul Abidin ini nanti akan dibentangkan kepada penduduk kampung sementara setakat ini, saya dimaklumkan kita tidak mempunyai tapak lain dan terpaksa menggunakan tapak yang sedia ada.

“Justeru saya berharap agar pihak sekolah bermurah hati untuk membantu penduduk kampung supaya membenarkan surau sekolah sebagai tempat beribadah sementara sebelum masjid disiapkan dan dapat digunakan nanti,” ujarnya.

See author's posts


PGA 9 rampas pelbagai barangan

KOTA BHARU: Pasukan Gerakan Am (PGA) Batalion 9 merampas pelbagai jenis barangan dan kenderaan bernilai RM726,789 serta menahan dua lelaki dalam empat operasi berasingan di Rantau Panjang, Pasir Mas dan Kuala Jambu, Tumpat, Jumaat lepas.

Pegawai Pemerintah PGA9 Supt Nor Azizan Yusof berkata, dalam serbuan pertama pada 5.15 pagi, pihaknya merampas 20 ekor lembu jenis ‘Short Horn Heifers’ bersama sebuah lori bernilai RM310,000 melalui sekat pintas di Jeram Perdah, Pasir Mas dan menahan dua lelaki iaitu pemandu serta kelindan yang berusia 40-an.

“Semakan mendapati nombor pendaftaran kenderaan tidak sama seperti yang telah didaftarkan, manakala lembu yang dibawa tidak mempunyai cop pengesahan rasmi daripada Jabatan Perkhidmatan Veterinar Kelantan.

“… akuan mulut pemandu mendakwa lembu ternakan itu hendak dibawa ke kandang berdekatan di Kampung Jejawi, Tumpat,” katanya ketika dihubungi, dan menambah kes disiasat menurut Seksyen 36 (1) Akta Binatang 1953 iaitu memindahkan haiwan tanpa kebenaran.

Dalam serbuan kedua pada 11.30 pagi, beliau berkata pihaknya merampas beras Siam pelbagai jenama seberat 1,691 kilogram (kg) dan beras pulut seberat 75 kg di dalam sebuah stor di Kampung Kebit dekat Kelaboran, Tumpat dengan anggaran nilai keseluruhan RM7,289, dipercayai diseludup masuk dari negara jiran.

Selain itu, sebanyak  1,479 gulung kain pasang bernilai RM315,800 yang dimuatkan di dalam sebuah kenderaan, dipercayai cuba diseludup ke negara jiran, turut dirampas dalam operasi berdekatan Kampung Simpangan, Tumpat pada 1.00 tengah hari.

Beliau berkata, pihaknya menunggu kedatangan individu untuk menuntut barangan terbabit hampir 20 minit sebelum bertindak menyita kenderaan dan barang berkenaan yang kemudian dibawa  ke Balai Polis Kuala Jambu untuk tindakan lanjut dan kes disiasat menurut Seksyen 135 (1) (e) Akta Kastam 1967.

Rampasan seterusnya melibatkan daun ketum seberat 0.69 tan bersama sebuah kereta dan motosikal di Kubang Pake Iyaa, Pasir Mas pada 6.00 petang Jumaat lepas.

“Dalam kejadian ini sepasukan anggota Strike Force telah membuat intipan dan ternampak lima lelaki sedang memunggah longgokan plastik.

“Menyedari kehadiran pasukan kami, kesemua mereka terjun ke Sungai Golok dan dipercayai berenang ke negara jiran. Pemeriksaan yang dijalankan di kawasan sekitar menemukan sebuah kereta dan motosikal yang membawa balutan plastik mengandungi daun ketum,” kata Nor Azian.

Beliau berkata, kesemua daun ketum dan kenderaan bernilai RM93,700 dibawa ke Ibu Pejabat Polis Daerah Pasir Mas untuk siasatan lanjut mengikut Seksyen 30(3) Akta Racun 1952. – Bernama

See author's posts


Taman Geo Global UNESCO di Sarawak?

BARU-baru ini Timbalan Premier Sarawak, Datuk Amar Awang Tengah Ali Hasan mengumumkan bahawa, Sarawak kini berada dalam fasa penyediaan dokumen bagi membuat pencalonan Taman Geo Delta Sarawak (SDGp) sebagai Geopark Global UNESCO yang pertama di Sarawak.

Kawasan itu termasuk kawasan daratan dan air meliputi kawasan Taman Negara Santubong di Kuching, Bau, Padawan dan sebahagian kecil kawasan Serian yang akan dikenali dan diwartakan sebagai  kawasan Taman Geo Delta Sarawak (SDGp) yang mempunyai keluasan 3,112 kilometer persegi.

Sudah pasti terdapat rasional Sarawak mahukan sebuah Taman Geo Delta Sarawak sebagai Taman Geo Global UNESCO. Keistimewaan dan keunikan dari segi morfologi delta, lembangan Sungai Sarawak, landskap batuan, warisan biologi, warisan geologi, warisan budaya dan sebagainya.

Apabila mendapat pengiktirafan tersebut, bermakna fokus kepada kawasan hab pelancongan akan dipergiat yang akan ada pembinaan jalan yang lebih baik dan kemudahan infrastruktur yang lebih teratur. Hal ini akan dapat meningkatkan ekonomi tempatan memastikan kelestarian alam semulajadi dan pengurusan mampan kawasan berkepentingan negeri, negara dan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).

Bagi tujuan itu, rombongan Awang Tengah telah membuat lawatan penanda aras ke Geopark Global UNESCO di Pulau Jeju, Korea Selatan baru-baru ini. Objektif lawatan ini adalah untuk mempelajari  pengurusan SDGp dalam konteks aktiviti penglibatan komuniti, tadbir urus, penyelidikan, pemantauan, pendidikan, promosi, pembangunan sosioekonomi, geopelancongan dan sebagainya.

Pemilihan Pulau Jeju

Di Korea mempunyai lima UNESCO Global Geopark yang terletak di Jeonbuk, Chengsong, Hantangang, Mudeungsan dan Pulau Jeju. Namun, Pulau Jeju dipilih oleh rombongan Sarawak kerana pencapaian sebagai Rizab Biosfera, Warisan Semula jadi Dunia dan Geopark Global. Pencapaian Triple Crown memperlihatkan penyertaan masyarakat setempat dan menjadi tempat pelancongan yang terkenal dunia. Pada masa sama, Sarawak berhasrat untuk mempelajari khazanah alam sekitar dapat dipelihara dan mampu pula meningkatkan taraf sosioekonomi penduduk setempat.

Sarawak mempunyai 12 daripada 28 tapak geo yang mempunyai nilai antarabangsa, lapan tapak geo mempunyai nilai nasional dan lapan lagi tapak mempunyai nilai tempatan. Nilai warisan lebih ratusan tahun dan banyak kriteria yang djangka mampu dipenuhi oleh Sarawak. Namun difahamkan, Sarawak telah bersedia dalam pembinaan infrastruktur bagi menghubungkan kawasan dalam lingkungan SDGp dan keyakinan ini amat tinggi hingga dimasukkan rancangan infrastruktur ini dalam Rancangan Malaysia ke-12 (RMK-12).

Taman Geo Global UNESCO

Di Indonesia, sudah ada 10 Global Geopark termasuk di Batur, Belitong, Ciletuh-Palabuhanratu, Gunung Sewu, Ijen, Maros Pangkep, Merangin Jambi, Raja Ampat, Rinjani-Lombok, dan Toba Caldera. Di China pula memiliki 41 UNESCO Global Geopark. Sepanyol mempunyai 16 buah, manakala Jepun mempunyai 10 dan Jerman pula mempunyai lapan.

Perkara ini menunjukkan kewujudan UNESCO Global Geopark bukan sesuatu yang asing dan terpencil dalam konteks keperluan warisan dunia. Geopark Global UNESCO adalah program yang dilaksanakan oleh UNESCO. Tujuan penubuhan itu adalah untuk melindungi, melestari dan mempromosikan kekayaan alam dan budaya di kawasan geologi yang unik di seluruh dunia.

Kepentingan Geopark Global UNESCO

Terdapat beberapa kepentingan geopark global. Antaranya ialah menjadi pusat pemuliharaan alam dan warisan budaya sebagai alat untuk melindungi kekayaan alam dan warisan budaya yang unik di kawasan geologi yang ditetapkan. Melalui pengiktirafan aspek nilai geologi, ekologi dan budaya yang unik dari suatu wilayah, Geopark ini mampu membantu menjaga keberlanjutan ekosistem dan warisan budaya yang ada.

Sebagai contoh, Geopark Haute-Provence di Perancis memiliki tapak fosil yang penting dan mempertahankan peninggalan sejarah manusia yang berusia ribuan tahun. Dengan pengiktirafan antarabangsa daripada UNESCO, Geopark ini melindungi dan mempromosikan warisan alam dan budaya tersebut.

Geopark Global UNESCO juga menyediakan platform yang ideal untuk pendidikan dan penelitian mengenai bumi dan sejarahnya. Geopark ini menyediakan akses yang lebih baik ke pengetahuan geologi, sejarah alam, dan keanekaragaman. Dalam konteks ini, Geopark dapat menjadi sumber pendidikan yang berharga bagi siswa, peneliti, dan masyarakat umum. Misalnya, Geopark Burren dan Cliffs of Moher di Ireland adalah contoh yang baik. Geopark ini menyelenggarakan program pendidikan melibatkan siswa dan pengunjung dalam kegiatan mentafsirkan sumber alam semula jadi, memberikan pemahaman lebih baik tentang pentingnya pelestarian dan perlindungan persekitaran.

Ia juga menjadi pusat pembangunan yang berpanjangan dengan mengintegrasikan konservasi alam dan budaya dengan pembangunan ekonomi setempat. Apabila mempromosikan aktiviti pelancongan berlanjutan, Geopark dapat memberikan manfaat ekonomi kepada masyarakat setempat dan membantu meningkatkan kesedaran masyarakat akan pentingnya menjaga sumber daya alam yang tidak ternilai.

Contohnya adalah Geopark Papuk di Croatia. Geopark ini membantu mengembangkan pelancongan secara berterusan di wilayah tersebut, mencipta peluang kerja baru dan mendukung pengembangan ekonomi tempatan melalui pembangunan infrastruktur, sektor pelancongan dan produk tempatan.

Pengiktrafan antarabangsa

Apabila terdapatnya geopark Global UNESCO, maka ia merupakan suatu pengiktirafan antarabangsa terhadap kawasan geologi yang memiliki nilai penting dalam konteks ilmu pengetahuan, pendidikan dan kebudayaan. Hal ini akan meningkatkan profil dan keterlihatan suatu daerah, yang pada akhirnya dapat membantu meningkatkan pelancongan dan pembangunan ekonomi.

Hal ini dapat meningkatkan daya tarik pelancong dan minat pelabur, serta memperluas peluang kerjasama antarabangsa dalam bidang pelestarian dan pengurusan sumber alam. Contoh pengiktirafan ini dapat ditemukan di Geopark Shetland di Scotland, yang mendapat penghargaan dari UNESCO pada 2005.

Dengan ada geopark Global UNESCO ini maka tercetuslah kerjasama dan pertukaran serta jaringan kerjasama antarabangsa di seluruh dunia. Pertukaran ilmu pengetahuan, pengalaman dan amalan terbaik dapat dilakukan untuk meningkatkan lagi aspek konservasi, pendidikan dan pembangunan berterusan. Ia juga memberi kesan positif yang signifikan dalam pelestarian warisan alam dan budaya, peningkatan pendidikan dan pengetahuan, pemberdayaan ekonomi setempat, pengiktirafan antarabangsa dan pemuliharaan sumber alam di kawasan geologi yang ditetapkan.

Sekiranya tidak lama lagi terdapat pengisytiharan Geopark Sarawak sebagai Geopark Global UNESCO, maka  ini akan menjadi ke-195 taman geopark di dunia yang terletak di 48 negara. Setakat ini, cuma Kota Kinabalu dan Langkawi mewakili Geopark Global UNESCO yang ada di negara ini.

See author's posts


Agong, Permaisuri tunai solat Aidiladha di MTAA

KUANTAN: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, semalam berkenan menunaikan solat sunat Aidiladha bersama jemaah di Masjid Tengku Ampuan Afzan (MTAA) di sini.

Keberangkatan Seri Paduka yang diiringi Raja Permaisuri Agong Tunku Hajah Azizah Aminah Maimunah Iskandariah ke masjid itu pada 8.25 pagi, disambut Menteri Besar Datuk Seri Wan Rosdy Wan Ismail dan barisan pentadbiran negeri Pahang.

Turut berangkat menunaikan solat sunat itu ialah anakanda Seri Paduka berdua termasuk Pemangku Raja Pahang Tengku Hassanal Ibrahim Alam Shah Al-Sultan Abdullah yang kesemua mereka sedondon mengenakan baju Melayu berwarna kelabu.

Solat sunat itu dipimpin oleh imam besar masjid Mohd Hafiz Suhaili manakala bacaan khutbah Aidiladha disampaikan Kadi Kuantan Abdul Aziz Abd Karim.

Seri Paduka juga berkenan menyaksikan ibadah korban melibatkan sembilan ekor lembu yang diadakan di perkarangan masjid sebelum berangkat pulang. – Bernama

See author's posts


BWI dinaikkan kepada RM1,000

KUALA LUMPUR: Kerajaan bersetuju menaikkan kadar Bantuan Wang Ihsan (BWI) daripada RM500 kepada RM1,000 bagi setiap ketua isi rumah yang terjejas ketika Monsun Timur Laut (MTL) atau lain-lain bencana yang diisytiharkan oleh Jawatankuasa Pengurusan Bencana Pusat (JPBP).

Perdana Menteri Datuk Seri Ismail Sabri Yaakob berkata, perkara itu diputuskan dalam mesyuarat JPBP yang dipengerusikan oleh beliau pada 13 September lepas.

Beliau berkata, pemberian bantuan itu adalah antara pendekatan baharu kerajaan dalam usaha menambah baik pengurusan dan kesiapsiagaan menghadapi MTL yang dijangka berlaku pada awal November ini hingga penghujung Mac 2022, melibatkan negeri-negeri di Pantai Timur, Johor, Sabah dan Sarawak.

“Pemberian bantuan ini bukanlah satu bentuk pampasan atau ganti rugi terhadap kerosakan rumah dan harta benda yang dialami mangsa, tetapi untuk mengurangkan beban yang ditanggung.

“Inisiatif BWI ini dijangka akan meringankan beban lebih 39,100 ketua isi rumah yang melibatkan peruntukan lebih RM39.5 juta daripada Kumpulan Wang Amanah Bantuan Bencana Negara,” katanya dalam kenyataan semalam.

Ismail Sabri berkata, keputusan menaikkan kadar bantuan itu juga membuktikan keprihatinan kerajaan terhadap mangsa bencana ditambah dengan impak ekonomi rakyat akibat pandemik Covid-19.

Selain itu, beliau berkata atas dasar prihatin dan tanggungjawab kepada kerajaan negeri yang menghadapi kesukaran menguruskan bencana MTL sepanjang tahun, peruntukan Perbelanjaan Operasi Dalam MTL 2021/2022 juga akan disalur menggunakan Kumpulan Wang Amanah Bantuan Bencana Negara berjumlah RM9.5 juta bagi membantu kelancaran proses dan memastikan kebajikan rakyat terus dipelihara.

Sementara itu, Perdana Menteri berkata pendekatan baharu yang turut diputuskan dalam mesyuarat itu ialah pembangunan Sistem e-Sumbangan Pertubuhan Bukan Kerajaan (NGO) sebagai platform penyelarasan bantuan antara penderma dan NGO kepada mangsa bencana.

“Bantuan perlu melalui Jawatankuasa Pengurusan Bencana Pusat atau negeri atau daerah supaya penyelarasan bantuan dapat dilakukan lebih lancar dan sistematik.

“Badan sukarela yang ingin melakukan pergerakan menghantar bantuan juga perlu mendapat kebenaran daripada Jawatankuasa Pengurusan Bencana Pusat atau negeri atau daerah terlebih dahulu memandangkan jawatankuasa peringkat tempatan lebih arif dengan kehendak dan keperluan mangsa di kawasan terjejas,” katanya.

Dalam pada itu, Ismail Sabri menasihatkan agar semua pihak yang terlibat supaya konsisten dalam merancang dan melaksanakan penambahbaikan pengurusan bencana melalui program dan projek yang bermanfaat di negeri masing-masing.

Beliau berkata, semua agensi terlibat juga perlu menggunakan dan berkongsi segala aset yang sedia ada di negeri masing-masing dengan melibatkan badan-badan korporat, NGO serta individu di peringkat tempatan agar sama-sama dapat menggalas tanggungjawab sesuai dengan semangat Keluarga Malaysia.

“Bersesuaian dengan semangat Keluarga Malaysia juga, orang ramai turut dinasihatkan supaya sentiasa peka dan prihatin dengan persekitaran termasuk terhadap jiran dan rakan selain ahli keluarga sendiri ketika musim tengkujuh nanti, untuk mengelak sebarang kejadian tidak diingini,” katanya. – Bernama

See author's posts


• Angkara 1 kes Covid-19 China ‘kunci’ 300,000 penduduk

UJIAN CALITAN… Seorang pekerja kesihatan mengambil sampel ujian calitan daripada seorang wanita untuk menguji Covid-19 di Daerah Jing’an di Shanghai, China. • Foto AFP

BEIJING: Sekitar 300,000 penduduk dikurung di sebuah bandar kecil China pada Selasa lalu selepas hanya satu kes Covid-19 dikesan berikutan strategi ketat Covid-19 tanpa toleransi Beijing yang menunjukkan tiada tanda-tanda reda.

China adalah ekonomi utama terakhir yang terpaku pada dasar Sifar-Covid, menghancurkan wabak baharu dengan penutupan segera, kuarantin paksa dan sekatan perjalanan yang membebankan walaupun meningkatkan keletihan orang ramai dan merosakkan ekonomi.

Pihak berkuasa di beberapa wilayah mengenakan pelbagai sekatan ketika mereka bergelut untuk mengurangkan cetusan baharu yang didorong oleh varian Omicron yang merebak pantas.

Selepas melaporkan jangkitan domestik baharu, hab pembuatan keluli Wugang di Wilayah Henan mengumumkan pada Isnin lalu bahawa, ia akan melaksanakan tiga hari ‘kawalan tertutup’ sebagai tindak balas kepada keperluan pencegahan penyakit, menurut notis rasmi.

Menurut notis itu, tiada seorang daripada 320,000 penduduk di bandar itu dibenarkan menjejakkan kaki di luar rumah mereka sehingga tengah hari Khamis ini dan keperluan asas akan dihantar oleh Pihak Berkuasa Tempatan.

Penduduk tidak dibenarkan menggunakan kereta mereka tanpa kebenaran dan mesti mendapatkan kebenaran rasmi untuk melakukan perjalanan dalam keadaan ‘gelung tertutup’ sekiranya berlaku kecemasan, kata notis itu.

Menurut Bloomberg, bandar ini adalah rumah kepada salah satu firma keluli terbesar China, Wuyang Iron & Steel Co., yang mengeksport ke Amerika Syarikat, Jepun dan ekonomi Barat utama yang lain,

Hampir 250 juta orang di China kini berada di bawah beberapa jenis langkah kawalan virus yakni lebih dua kali ganda jumlah minggu lalu menurut bank Jepun, Nomura pada Isnin lalu.

Wabak yang berterusan dan tindak balas rasmi yang keras melemahkan harapan bahawa Beijing bersedia untuk beralih daripada jenis ‘sekatan kejam’ yang dilihat awal tahun ini, apabila puluhan juta terkurung di rumah mereka, kadang-kadang selama berminggu-minggu.

China merekodkan 347 kes domestik baharu pada Selasa lalu, lebih 80 peratus daripadanya tidak menunjukkan gejala, menurut Suruhanjaya Kesihatan Kebangsaan.

Kebimbangan semakin meningkat mengenai langkah Covid-19 yang lebih ketat di Shanghai, yang mengalami penutupan dua bulan yang melelahkan pada awal tahun ini diselingi oleh kekurangan bekalan dan protes terpencil.

Kebanyakan daripada 25 juta penduduk Shanghai diarahkan untuk mendapatkan dua ujian Covid-19 antara Selasa dan Khamis, kerana angka kes harian terus berlegar dalam dua digit.

Di Wilayah Anhui timur, pihak berkuasa minggu lalu menjerumuskan 1.7 juta orang ke dalam ‘kurungan’ dan penduduk di satu daerah diarah akan menjalani ujian calitan besar-besaran pusingan ke-15 pada Selasa lalu, menurut notis rasmi. -AFP

See author's posts


Jom! sertai PETRONAS FutureTech 2.0

KUALA LUMPUR: Petroliam Nasional Bhd (PETRONAS) mengajak syarikat permulaan Malaysia untuk menyertai dalam edisi kedua program pemecut teknologinya, PETRONAS FutureTech 2.0.

Dalam satu kenyataan semalam, PETRONAS berkata, ia bertujuan untuk mendorong inovasi tempatan dan meningkatkan permulaan teknologi tempatan agar setanding dengan standard antarabangsa.

Menurutnya, untuk program tahun ini, PETRONAS meneruskan kerjasama dengan firma modal teroka 500 permulaan global dan telah bekerjasama dengan syarikat berkaitan Kerajaan (GLC) seperti Telekom Malaysia Berhad (TM) dan Sime Darby Plantation Berhad (SDP).

Kerjasama ini, yang pertama seumpamanya di Malaysia, bertujuan untuk membuka sinergi dari kepakaran lintas industri dan memaksimumkan impak nilai program ini kepada syarikat permulaan tempatan.

Kerjasama strategik akan membolehkan GLC mengungkap teknologi yang berpotensi mengubah permainan, mempercepat idea baharu yang dapat membantu mengubah industri tempatan dan pada masa yang sama, membolehkan pasukan yang berpartisipasi memiliki akses pasaran yang lebih besar untuk pertumbuhan.

Ketua PETRONAS Ventures Arni Laily Anwarrudin berkata, tema fokus untuk FutureTech 2.0 adalah Industri 4.0, Bahan Kimia Khusus dan Bahan Maju, Masa Depan Tenaga, Transformasi Digital dan Inovasi Runcit.

“Setelah kejayaan program FutureTech pertama pada tahun 2019, kami meramalkan prospek yang lebih besar ke arah pembangunan negara, dan berkolaborasi dengan syarikat besar adalah cara yang tepat untuk memelihara ekosistem untuk pemula di Malaysia.

“Ini juga memberi kesan sosioekonomi positif kepada masyarakat melalui pendidikan dan pelaburan kemahiran serta memupuk inovasi berasaskan teknologi yang menyokong Matlamat Pembangunan Lestari PBB,” katanya menerusi satu kenyataan semalam.

Tambahnya, FutureTech 2.0 menyokong aspirasi negara untuk memacu syarikat permulaan dan pembangun ekosistem modal teroka di Malaysia dengan bekerjasama rapat dengan program National Technology Innovation Sandbox (NTIS) iaitu inisiatif oleh Kementerian Sains, Teknologi dan Inovasi (MOSTI).

Katanya, NTIS bertujuan untuk mempercepat penciptaan dan penerimaan inovasi tempatan melalui kerangka tersusun dalam lingkungan terkawal dan menuju pengkomersialan.

Sementara itu, Tengku Muneer Tengku Muzani, Ketua Pegawai Strategi TM mengulas mengenai kolaborasi tersebut mengatakan keterujaan kerana dapat bekerjasama dengan PETRONAS dan SDP.

“Kami sangat gembira dan gembira dapat bekerjasama dengan PETRONAS dan SDP untuk membantu memelihara ekosistem permulaan di Malaysia.

“Sejajar dengan dorongan kami ke arah Digital Malaysia, kami berharap dapat menjelajah bersama dengan rakan korporat FutureTech 2.0 dan pemula dalam mempercepat inovasi digital dengan memanfaatkan kekuatan masing-masing,” katanya.

Dalam menyatakan sentimen yang serupa terhadap penglibatan Syarikat dalam program ini, Ketua Pegawai Strategi & Inovasi SDP, Dr. Shariman Alwani mengatakan bahawa SDP berharap dapat mengenal pasti syarikat permulaan yang inovatif dengan kemampuan teknologi dan penyelesaian yang mengubah permainan untuk membantu Syarikat mengatasi pelbagai cabarannya.

“Ketika berinovasi, langit adalah batasnya dan selalu ada lebih banyak yang dapat dicapai. Kita mungkin memiliki banyak pengalaman dan pengetahuan asas dalam industri kelapa sawit, tetapi idea inovatif baru dapat datang dari siapa saja.

“Itulah sebabnya Sime Darby Plantation teruja untuk menjadi sebahagian daripada FutureTech 2.0. Untuk dapat memberikan suara kepada syarikat permulaan inovatif tempatan kami dan membantu membuka potensi mereka dengan bekerjasama dengan rakan sepadan seperti PETRONAS dan TM, benar-benar merupakan peluang berharga,” tambahnya.

FutureTech 2.0 berusaha untuk membangun kejayaan kumpulan sulungnya dua tahun lalu, pemecut pertama seumpamanya di Malaysia. PETRONAS Ventures membiayai dua syarikat permulaan dari kohort pertama – robotik dan automasi untuk permulaan teknologi pertanian Braintree Technologies Sdn. Bhd dan permulaan tenaga lestari SOLS Energy Sdn. Bhd.

Permulaan yang disenarai pendek di FutureTech 2.0 akan menjalani program maya 12 minggu intensif mulai September, yang merangkumi kelas master, bengkel dan bimbingan dari 500 Permulaan mentor serta C-suite dan pakar dari PETRONAS, TM dan SDP.

Pemula ini akan berpeluang untuk mempercepat penyelesaian perniagaan mereka melalui bukti konsep (POC) dan mendapatkan akses ke wawasan dan sumber dari GLC.

Aplikasi untuk FutureTech 2.0 kini dibuka sehingga 27 Julai 2021. Permulaan yang berminat boleh mendapatkan lebih banyak maklumat mengenai program ini dan memohon melalui https://ecosystems.500.co/petronas-future-tech .

Oleh JEAKQLEYN YACHO

See author's posts


Implikasi pilihan raya berasingan

BEBERAPA bulan sebelum pengumuman pembubaran Parlimen oleh Perdana Menteri, Setiausaha Agung DAP Anthony Loke menyatakan bahawa akan dicadangkan kepada Majlis Presiden Pakatan Harapan (PH) untuk menilai semula pendirian negeri di bawah mereka agar menghabiskan penggal sebelum membuat pilihan raya.

PH perlu serentak mengadakan pilihan raya bagi Selangor, Pulau Pinang dan Negeri Sembilan jika pilihan raya umum diadakan pada November.

Lim Guang Eng juga mempunyai pendirian sama. Namun apabila Parlimen dibubar baru-baru ini, terdapat keputusan bahawa pilihan raya negeri dan pusat di negeri Pakatan Harapan akan diadakan secara berasingan. Namun keputusan ini tidak mengembirakan semua negeri terbabit. Pulau Pinang misalnya masih mahu timbang tara semula agar dibenarkan diadakan serentak.

Negeri di bawah pentadbiran PAS iaitu Kelantan, Terengganu dan Kedah juga membuat keputusan bahawa pilihan raya negeri akan diadakan berasingan. Alasan yang diberikan untuk fokus kepada isu banjir yang dijangka berlaku pada hujung tahun ini.

Naratif banjir

Kebanyakan pihak yang membantah pilihan raya diadakan pada masa kini ialah faktor banjir. Bagi mereka perlu fokus kepada banjir yang melanda negara. Namun nararif ini boleh diperdebatkan kerana sebelum ini pernah pilihan raya diadakan pada musim tengkujuh. Misalnya, pilihan raya umum 1999, Tun Dr Mahathir Mohamad mengadakan pilihan raya umum dan diadakan pada Isnin, 29 November 1999.

Hari mengundi Pilihan Raya Negeri (PRN) Sarawak pula ialah 18 Disember 2021 manakala pilihan raya negeri Melaka tahun lalu juga diadakan pada 20 November. Ketika itu, isu banjir tidak pula dijadikan alasan penolakan terhadap pilihan raya. Sebaliknya, isu yang digunakan ketika itu, kononnya terdapat ancaman Covid-19 yang membahayakan pengundi yang turun mengundi. Namun sepanjang pilihan raya itu, kes covid tidak meningkat.

Persediaan menghadapi banjir sudah lama dibuat kerana musim banjir bukan sahaja berlaku pada musim tengkujuh, akan tetapi pada bulan-bulan biasa, banjir juga boleh berlaku di mana-mana juga. Misalnya banjir Baling berlaku pada Ogos tanpa menunggu hujung tahun.

Kesiapsiagaan

Dalam pengurusan bencana, keselamatan dan kesihatan, pihak agensi kerajaan sentiasa bersiap sedia menghadapi sebarang kemungkinan. Setiap agensi seperti Jabatan Meteorologi Malayasia (MetMalaysia), Jabatan Pengairan dan Saliran (JPS), Agensi Pengurusan Bencana Negara (NADMA) dan Angkatan Pertahanan Awam (APM) mempunyai mekanisme tersusun dalam mengatur, merancang dan bertindak proaktif.

Pengurusan bencana sudah menjadi darah daging mereka dalam melakukan persediaan dan tindakan. Begitu juga pengalaman Suruhanjaya Pilihan Raya (SPR) dalam mengurus pilihan raya sudah lama terbukti berjaya melaksanakan tugas mereka tanpa mengira musim atau situasi yang melanda negara.

Implikasi pilihan raya berasingan

Pilihan raya berasingan akan menyebabkan pengundi berasa sukar untuk kembali mengundi. Misalnya pengundi di kawasan Parlimen Port Dickson memikirkan beberapa kali apabila terpaksa mengundi di DUN Sri Tanjung dan DUN Bagan Pinang. Lebih-lebih lagi sekiranya pengundi tersebut tinggal jauh dari Port Dickson.

Ternyata agak sukar untuk rakyat keluar mengundi sebanyak dua kali yang sebenarnya boleh dielakkan dengan mengadakan pilihan raya secara serentak. Jika mereka datang mengundi sekali lagi akan menambahkan lagi masa dan kos pengangkutan rakyat.

Sekiranya undi yang mereka beri sama ada kalah atau menang juga menentukan faktor mereka untuk turun mengundi. Jika undi mereka sudah menang atau kalah di kerusi Parlimen, ada yang tidak mahu lagi turun mengundi di peringkat DUN.

Jika parti itu kalah di peringkat Parlimen, terdapat kecenderungan yang sama berlaku jika diadakan di peringkat negeri. Maka, mood penyokong mereka untuk mengundi juga akan hilang. Terpaksa pula, yang kalah buat manifesto baru untuk yakinkan di peringkat negeri.

Di satu sisi agak ironi, kononnya pilihan raya kali ini untuk menghukum musuh politik mereka yang mahukan pilihan raya lebih awal. Namun tindak-tanduk mereka yang hanya mahu diadakan di peringkat Parlimen dan menolak pembubaran Dewan Undangan Negeri (DUN) mengundang pelbagai persoalan dan tafsiran.

Pertama, tindakan mereka untuk menghukum itu hanya separuh jalan, sepatutnya di peringkat DUN dan Parlimen perlu serentak bagi bertindak balas. Yang kedua, tindakan ini hanya akan mengakibatkan kos pilihan raya meningkat. Hal ini kerana apabila pilihan raya tidak serentak diadakan dan kemudian diasingkan, akan menyebabkan beban kos tidak dapat dapat dielakkan.

Sebelum ini, kelompok mereka juga yang membina naratif pembaziran kos pilihan raya. Sikap dan tindak-tanduk ini boleh menjejaskan kepercayaan pengundi terhadap negeri-negeri di bawah kerajaan negeri Kelantan dan Pakatan Harapan.

Realiti sebenar

Sebenarnya tindakan mengasingkan pilihan raya tidak lebih sebagai langkah taktikal atau strategi tertentu. Yang pertama, ialah parti PAS dan blok PH kurang bersedia untuk berdepan Barisan Nasional (BN). Mereka memerlukan masa untuk mengukuhkan kedudukan parti mereka dan cuba meningkatkan populariti.

Sebelum ini, kerajaan PH sering dikritik dengan isu kerajaan yang hanya bertahan selama 22 bulan. Pelbagai persepsi berlaku terhadap PH disebabkan Mahathir tidak menunaikan janji untuk menyerahkan jawatan Perdana Menteri kepada Datuk Seri Anwar Ibrahim.

Begitu juga manifesto PH yang paling banyak dikritik kerana banyak tidak ditunaikan dan baru disedari tidak mampu ditunaikan. Manifesto itu dilihat semata-mata untuk menarik undi sahaja. Maka, untuk menghasilkan manifesto baharu dan lebih realistik merupakan cabaran besar.

Hal ini memerlukan kajian dan penelitian lebih mendalam, dan diyakini oleh pengundi mereka terdahulu. Kemungkinan mereka pula dihukum akibat manifesto terdahulu, akan berlaku. Namun mereka perlu mencari naratif yang lebih meyakinkan dalam konteks manifesto dan strategi menarik semula undi mereka yang kebanyakan pada pilihan raya kecil dan pilihan raya negeri, ramai yang tidak turun mengundi akibat protes senyap mereka.

Strategi parti

Strategi melakukan pengasingan pilihan raya adalah untuk memfokuskan peringkat Parlimen terlebih dahulu sementara kerajaan negeri boleh membantu dari segi mekanisme kuasa dan jentera. Hal ini kerana mereka mahu kerajaan negeri yang masih tidak bubar boleh membantu secara tidak langsung daripada pelbagai aspek.

Misalnya membuat pengumuman mengenai projek-projek rakyat bagi kawasan yang dianggap kawasan kelabu dan hitam. Begitu juga peranan kedudukan exco dimanfaatkan sepenuhnya bagi memastikan dapat membantu melancar, melicinkan urusan berkaitan jentera-jentera yang berkaitan untuk digerakkan secara tidak langsung.

Kesemua ini berlaku kerana negeri-negeri tersebut bimbang akan risiko kekalahan. Jika diadakan serentak dan tiba-tiba kalah, maka mereka akan kalah semua. Maka, hal ini menyebabkan mereka lebih berhati-hati bagi mengelak risiko besar. Baki penggal tempoh dewan undangan negeri dimanfaatkan semaksimum mungkin untuk mengukuhkan kedudukan parti mereka.

Dengan kata, lain, negeri-negeri dijadikan sebagai insurans politik sekiranya kalah di peringkat Parlimen. Tanpa mereka menyedari langkah taktikal  dan strategi politik ini memanjangkan lagi konflik politik yang boleh menjerat mereka sendiri.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Kumpul patung figura jadi hobi Luqman

Patung figura aksi merupakan patung kecil yang diambil daripada watak-watak animasi daripada filem, komik mahupun permainan video dan antara patung figura aksi yang terkenal ialah Gundam, One Piece, Dragon Ball dan banyak lagi animasi yang terkenal.

Patung figura aksi ini diperbuat daripada pelbagai material seperti tanah liat, plastik, aluminium dan beberapa jenis bahan lagi.

Meskipun sasaran utama produk ini adalah untuk kanak-kanak, namun ia telah mendapat penerimaan luas oleh sesetengah orang dewasa yang menjadikan pengumpulan patung figura aksi ini sebagai hobi.

Agak pelik mengapa sesetengah orang dewasa terutama lelaki begitu gemar mengumpul patung aksi figura sedangkan ia merupakan permainan kanak-kanak.

Namun menurut sesetengah pengumpul mainan, ia merupakan harta karun yang mempunyai nilai estetika dan sentimental nostalgia zaman kanak-kanak di mana rata-rata menyatakan bahawa hobi ini dapat direalisasi setelah mereka mempunyai pekerjaan yang stabil.

Salah seorang pengumpul, Mohd Luqman Harith Mustapha yang berusia 23 tahun menyatakan bahawa hobinya ini bermula sejak bangku sekolah lagi, namun tidak terfikir atau tergerak hati untuk mula mengumpul.

Beliau mula mengumpul apabila terbeli satu set Lego ketika bekerja sambilan dan mulai ketagih untuk meneruskan mengumpul set yang lain sehingga kini.

“Saya rasa, hobi saya ini mampu untuk hilangkan tekanan selain ia menjadi tempat untuk saya luangkan masa dan tenangkan fikiran dengan merenung puas ke arah koleksi saya.”

“Setakat ini Lego merupakan antara koleksi yang paling saya gemari dan majoriti koleksi saya adalah daripada Lego dan yang kedua adalah Model Gundam,” jelasnya yang memilih minat ini kerana seni yang lebih teknikal.

Beliau juga menyatakan bahawa pengumpul-pengumpul tempatan sering mengadakan perhimpunan di Kuching untuk menjalankan pameran terbuka di kompleks beli belah.

“Melalui perhimpunan ini, saya mula mengenali ramai pengumpul tempatan dari Kuching dan berkongsi koleksi masing-masing selain memperoleh pengetahuan tambahan daripada ‘otai-otai’ pengumpul.

“Kita dapat bersosial dan bercakap mengenai sejarah patung figura aksi dan ini merupakan satu aktiviti yang amat sihat,” katanya.

Dianggarkan, beliau telah menghabiskan lebih daripada RM2,000 ke atas semua koleksi-koleksi patung figura aksi.

Oleh ASYRAF HALIM

See author's posts